qundao/data-zh-poetry huggingface dataset:
马山杂咏三十韵·其七
作者：成鹫
朝代：明

乘车戴笠总吾徒，衣锦披缁等幻躯。尘世交驰看野马，猎心腾跃笑韩卢。庶人自爱怀中璧，稚子争探颔下珠。老我闭门无一事，日持高论著潜夫。
马山杂咏三十韵·其三
作者：成鹫
朝代：明

高泉过雨自淙淙，独坐无心外境降。断送浮云归八极，止留孤月印千江。野狐队里燃华表，顽石中閒建法幢。惭愧有情偏识我，十年前已掩蓬窗。
马山杂咏三十韵·其三十
作者：成鹫
朝代：明

相逢何用更喃喃，新得金人肘后函。至道本来唯一默，吾生从此愿三缄。曾无恶浪欺顽石，岂有惊涛下秃杉。我纵不言君也会，是非留在七斤衫。
马山杂咏三十韵·其九
作者：成鹫
朝代：明

经年不挂放参牌，自拟将身活活埋。病后止存真面目，梦中无复旧恢谐。白云共住寒分榻，红树当门影接街。蛙鼓未终虫韵继，知音何处觅同侪。
马山杂咏三十韵·其二
作者：成鹫
朝代：明

青门何处觅侯封，占得荒山老此农。云气有时遮矮屋，风涛无故响高松。肩泉自拟寻源入，腰石还思索米舂。人世欲閒閒不得，鸡声啼破五更钟。
马山杂咏三十韵·其二十
作者：成鹫
朝代：明

漫劳车马枉经过，僧老空门胜事多。入座山花争解语，隔林幽鸟自能歌。翻嫌谢传留双屐，却恨严光欠一蓑。万法本閒人自闹，此心吾欲问仙陀。
马山杂咏三十韵·其二十一
作者：成鹫
朝代：明

独上孤楼杖古茶，泬寥秋色在天涯。赤城日落如悬鼓，紫逻峰高拟建牙。草泽有人歌麦秀，风霜无地护兰芽。看谁得似云边翼，来往虚空处处家。
马山杂咏三十韵·其二十七
作者：成鹫
朝代：明

睡起空山夜正深，茅堂寂寞静风琴。满床明月连孤影，隔壁寒螀惠好音。老去有身聊寄迹，閒来无处可徵心。冷灰爆出星星火，拥鼻何忍更苦吟。
马山杂咏三十韵·其二十三
作者：成鹫
朝代：明

一般啼鸟两般声，半日浓阴半日晴。马麦满盘随饮啄，雀罗当径任纵横。閒身懒就三台舞，瘦骨那堪五鼎烹。何事不抛文字去，尚留夙习送馀生。
马山杂咏三十韵·其二十九
作者：成鹫
朝代：明

贯珠叠翠作妆奁，归去金堂未免嫌。香阁但知誇粉黛，藁砧相见笑须髯。朦胧好梦愁欹枕，寂寞寒灯懒下帘。何似阿姨贫不字，长斋甘老破茅檐。
马山杂咏三十韵·其二十二
作者：成鹫
朝代：明

云中高枕石为床，万事无如静括囊。人到老年閒悄悄，月当中夜露堂堂。纸衣补就云千片，铁笛吹残水一方。多少旧游许相过，出门无那路迂长。
马山杂咏三十韵·其二十五
作者：成鹫
朝代：明

占得孤峰最上层，断崖绝壁少人登。黄猿独坐啼清昼，白鸟群飞立古藤。借地百年聊作客，出门千里不逢僧。老来空有名山约，拨草瞻风愧未能。
马山杂咏三十韵·其二十八
作者：成鹫
朝代：明

自从屋里种优昙，不愿函关见李聃。近与宗雷开净社，岂知五谢善清谈。蛰虫未雨争辞穴，宾雁先寒尽向南。物理如然吾亦尔，故人相劝早抽簪。
马山杂咏三十韵·其二十六
作者：成鹫
朝代：明

浊水滔滔不住流，寸胶珍重莫轻投。僧眠冷榻旁栖鹤，人老荒村静牧牛。金马风云销肮脏，铜驼荆棘枕骷髅。门前大道如弦直，日久行多曲似钩。
马山杂咏三十韵·其二十四
作者：成鹫
朝代：明

閒门秋水日清泠，万竹交加抱一亭。过客未须寻路入，高歌谁许隔墙听。坐看精卫填东海，翻笑鲲鹏化北冥。老去渐知生意少，夜来添火读黄庭。
马山杂咏三十韵·其五
作者：成鹫
朝代：明

閒从物外识真机，会得希夷更入微。鹏鴳总教乘化往，鹪鹩宁羡控天飞。过桥车马黄金勒，隔竹人家白板扉。久住东林僧渐老，旧游何日许同归。
马山杂咏三十韵·其八
作者：成鹫
朝代：明

隔林烟火晚蒸藜，寂寞茅堂返照西。送客懒从桥上过，爱琴閒向石边携。老来少事贫偏好，静到无心物也齐。却笑当年黄太史，花时犹自说闻樨。
马山杂咏三十韵·其六
作者：成鹫
朝代：明

明知水到便成渠，夙习难忘未废书。痴想筌蹄得鱼兔，贪看标指失蟾蝫。人间岂有憨于我，世路应无懒似予。几度欲抛文字去，坳堂添水学栽渠。
马山杂咏三十韵·其十
作者：成鹫
朝代：明

长与红尘断往来，茅堂移在白云堆。发同木叶逢秋改，心似炉烟向晚灰。老树偏宜孤鹤立，幽花止为一人开。溪翁本是忘机者，珍重群鸥莫见猜。
马山杂咏三十韵·其十一
作者：成鹫
朝代：明

局外输赢物外身，闭门猿鹤自相亲。风摇竹影侵虚幌，雨过山光在隔邻。鼠堕空瓶惊绝粒，蛩鸣冷甑笑生尘。年来识得贫中乐，一盗高悬懒向人。
马山杂咏三十韵·其十七
作者：成鹫
朝代：明

却缘不折督邮腰，老鹤腾身上九霄。绿水青山新地主，黄冠白发旧同寮。顽砖拘去磨为镜，大瓠栽成剖作瓢。惆怅故交多已贵，隔江相见谩相招。
马山杂咏三十韵·其十三
作者：成鹫
朝代：明

日出东林众壑暄，野花开遍小桃源。行吟不负孤筇力，独坐偏宜老树根。顽铁转身成俗物，名山到处有田园。生平乐事唯知足，莫怪閒人妄自尊。
马山杂咏三十韵·其十九
作者：成鹫
朝代：明

别畛分疆笑尔曹，百年幻宅不坚牢。蒸沙作饭终难饱，独茧抽丝未易缫。天际雨声喧石燕，江潮月色满车螯。閒来渐觉虚舟稳，平浪轻风且自操。
马山杂咏三十韵·其十二
作者：成鹫
朝代：明

倚杖柴门送夕曛，长歌三复北山文。了无痴梦投青琐，止有閒身伴白云。沙市晚喧饶笋蕨，村童久住厌辛荤。斋厨午后无烟火，自把茶瓯对此君。
马山杂咏三十韵·其十五
作者：成鹫
朝代：明

牧笛樵歌日往还，近嫌住处逼人间。年丰雀鼠犹争食，果熟猿猴不共山。老去机心聊自息，贫来米价复相关。罗浮旧隐宁忧此，绝顶孤峰更拟攀。
马山杂咏三十韵·其十八
作者：成鹫
朝代：明

懒似林间五白猫，日高犹自卧堂坳。草鞋久别因耽坐，布被长蒙为病哮。废尽桔槔甘我拙，抛残棋局倩谁饶。安居已过门犹闭，何处秋声上竹梢。
马山杂咏三十韵·其十六
作者：成鹫
朝代：明

谷口晴阴别有天，夜来新雨长红泉。湿云不放冰河燄，破屋全销冷灶烟。隔浦远香生杜若，长林寒色老君千。繁华寂寞秋风里，消得山僧半日禅。
马山杂咏三十韵·其十四
作者：成鹫
朝代：明

一片蒲团覆石坛，枫林垂荫映眉丹。新知不羡腰缠玉，往事休论发指冠。满地征尘生计拙，弥天荒草路行难。时人莫笑西山饿，周粟繇来不易餐。
马山杂咏三十韵·其四
作者：成鹫
朝代：明

升沉何用更图惟，道在能贫数合奇。冻澈冰河宁有底，花开枯木不相知。门因避地重重闭，屋仅容身度度移。本是钓鱼船上客，往来不惮八风吹。
鬻剑诗
作者：成鹫
朝代：明

老去逢场渐息心，床头辜负不祥金。开将古匣霜盈手，博得山厨饭一鬵。从此星辰虚著眼，谩劳风雨废长吟。还君故物犹堪把，曾记延平遂至今。
鹅潭渔父
作者：成鹫
朝代：明

石门斜日柳波烟，钓得槎头缩项鳊。小港溪桥沽酒去，大通渔火枕蓑眠。山腰系带朝收网，水面生皴夜缆船。羡尔浮家识风雨，自伤留滞一年年。通津津口钓鱼还，十里澄潭两岸山。风便送归杨柳渡，月明留醉荔枝湾。沧桑阅尽须眉古，波浪经多梦寐閒。閒对白鹅搔白发，与君同寄水云间。沙角潮平地轴宽，多君浪迹胜严滩。鹅潭倒影涵山郭，鸥侣将雏近钓竿。烟雨南来云漠漠，牂牁东注水漫漫。画船尽载沉香去，閒与儿孙倚棹看。
鹅潭渔父·其一
作者：成鹫
朝代：明

石门斜日柳波烟，钓得槎头缩项鳊。小港溪桥沽酒去，大通渔火枕蓑眠。山腰系带朝收网，水面生皴夜缆船。羡尔浮家识风雨，自伤留滞一年年。
鹅潭渔父·其三
作者：成鹫
朝代：明

沙角潮平地轴宽，多君浪迹胜严滩。鹅潭倒影涵山郭，鸥侣将雏近钓竿。烟雨南来云漠漠，牂牁东注水漫漫。画船尽载沉香去，閒与儿孙倚棹看。
鹅潭渔父·其二
作者：成鹫
朝代：明

通津津口钓鱼还，十里澄潭两岸山。风便送归杨柳渡，月明留醉荔枝湾。沧桑阅尽须眉古，波浪经多梦寐閒。閒对白鹅搔白发，与君同寄水云间。
鹊顶蛛眉颂
作者：成鹫
朝代：明

舍却轮王不肯休，还从雪岭逞风流。明星未豁摩醯眼，蜎动飞鸣得自由。
麦子滋庄门外有树经冬不凋至春脱落名曰拗春木戏题以诗
作者：成鹫
朝代：明

泷西雨雪寒羁孤，静观物理知盈虚。特来问取滋庄去，门前有树青阴敷。凌寒独立见天倪，高高枝叶深根株。拳挛屈曲远绳墨，匠石不顾樵不苏。何由得此老古橛，岂是散木还大樗。主人云是拗春木，当春落叶冬生荂。不宜城市宜山谷，多生盘石嫌沮污。我闻斯语深叹息，草木何智人何愚。宇宙之大含万有，繁华零落皆虚无。至人槁心若槁木，任运辗转同辘轳。大尽三十小廿九，六丁六甲乘隙驹。造物小儿太轻薄，假立名字欺凡夫。安知彼春者不以为冬，荣者不以为枯。春拗木乎，木拗春乎，春与木两不能相知也，其待彼也夫。
黄连江口怀旧
作者：成鹫
朝代：明

曾从严武此登台，旧路经过首重回。兵革几年孤鹤去，风尘满地一僧来。雪边老树含生理，乱后新畬有劫灰。遂使居人厌征战，相逢不敢说行枚。
龙山国恩寺谒卢祖影堂
作者：成鹫
朝代：明

群峰西峙水流东，旧路分明见祖翁。白日渐低祗树影，青山空冷桂花风。当时不合分南北，后世何因说异同。一瓣真香为谁爇，镜台无像日当中。
龙山遗菜颂
作者：成鹫
朝代：明

口腹由来是祸胎，泥牛相见闹豗豗。莫言去后无消息，黄叶何因引得来。
龙江黄桓思出秋诗见质赋此以赠
作者：成鹫
朝代：明

秋诗唱自梁郁洲，一时作者争波流。大为荐雷小叩缶，黄钟瓦釜相应求。老人老矣心未休，无端河西皆善讴。昨夜吟君十九秋，明月满天镫满楼。照见五色花纹虬，此时此景谁同游。人如其诗清更幽，诗如其人彫且修。当今风雅徒汗牛，珷玞什袭矜琛球。君有嘉谷方播耰，良田早种须晚收。幸不揠苗助长如宋人者，与君努力耕春畴。
乌夜村
作者：戒襄
朝代：明
体裁：古风

乌夜村边乌夜栖，月落霜天乌夜啼。昔年皇后坟中树，树尽为薪空有墓。今日名留乌夜村，乌飞何处树无存。千秋陈迹荒郊外，风草萧萧吹墓门。
出山
作者：戒襄
朝代：明
体裁：七言绝句

黄历无书岁月移，白头不记入山时。出山借问经过客，春到梅花第几枝。
居山
作者：戒襄
朝代：明
体裁：五言律诗

幽居山水间，蓬户静长关。有月皆含水，无云不恋山。香浮茶碗细，花落笔床閒。数日稀来客，庭阶藓积斑。
山居
作者：戒襄
朝代：明
体裁：古风

雁堂依绿水，万木翠阴遮。沙暖鱼吹沬，山春雀啄花。惠风舒柳眼，谷雨长茶芽。室内严狮座，门前閒鹿车。
春日寄镜池上人
作者：戒襄
朝代：明
体裁：五言律诗

香林春二月，烟霭日冥濛。洒径桃花雨，飘帘燕子风。客来青嶂外，犬吠绿萝中。借问今支遁，何如旧远公。
晓过横塘
作者：戒襄
朝代：明

半幅蒲帆九里汀，石湖秋水接天青。舟人指点蘼芜外，一带青山是洞庭。
硖川道中
作者：戒襄
朝代：明
体裁：七言律诗

双峰高处占僧家，夹浦桥连断岸斜。槐市客沽吴女酒，柳堤人卖蜀葵花。蚕山处处收冰茧，秧亩村村动水车。风俗尚传前晋事，葛洪井畔有丹砂。
越王台
作者：戒襄
朝代：明
体裁：七言绝句

辛夷花落海棠开，吴苑春深燕子来。野衲不关今古事，坐看云过越王台。
长安坝河道中
作者：戒襄
朝代：明

三月临平山下宿，沙棠一舟帆数幅。清晨鼓枻看山行，两岸人家春水绿。岸上人家挂酒旗，几树桃花映修竹。路人问我将何之，我欲寻师向天目。
题田家
作者：戒言
朝代：明
体裁：七言律诗

野老林居竹树低，白头志愿乐卑栖。石矼新水鱼贪荇，茅屋深村燕惜泥。明月采菱归渡口，梨花沽酒过村西。由来生事须当计，学稼何妨复灌畦。
山居
作者：戒逸
朝代：明
体裁：七言律诗

小窗拥被昼偏永，高枕寥寥听雨眠。匣中古镜有片月，壁月素琴无一弦。春深何事寒更作，落落几番风夜颠。东郭美人期不至，维摩有室榻空悬。
京师上元词二首·其一
作者：戚元佐
朝代：明
体裁：七言绝句

月满天街香雾飘，灯楼歌吹咽春宵。自来都下传遗俗，一片新妆出走桥。
京师上元词二首·其二
作者：戚元佐
朝代：明
体裁：七言绝句

火树光摇照九衢，妆成百宝错流苏。春官自有文皇典，每至元宵请大酺。
寄吴君泽中丞
作者：戚元佐
朝代：明
体裁：七言律诗

上都开府近皇州，共叹频年节钺留。三箭令传红石夜，五营铙合白羊秋。名王款塞垂櫜入，塞马来庭给印收。中国圣人全务德，不须身拜义阳侯。
巩华城早朝先驾戒行有述
作者：戚元佐
朝代：明
体裁：七言律诗

巩华晴散紫宸朝，晓度春风威漠桥。花映前茅仙跸引，日临左纛玉骢骄。山回御气云中转，炉袅天香林外飘。六尚才人都后乘，綵霞深处拥笙韶。
早朝侍内殿班先入中右门待漏
作者：戚元佐
朝代：明
体裁：五言律诗

凤掖传呼早，晨趋逼禁闱。天香浮辇静，宫漏隔花微。仙掌明河动，周庐列宿稀。不知风露重，先湿侍臣衣。
春日
作者：戚元佐
朝代：明
体裁：七言绝句

绮阁香笼绕碧纱，梦回亭午试新茶。湘帘半捲微风起，花污屏前玉辟邪。
春日同戴将军送柴子开
作者：戚元佐
朝代：明
体裁：七言绝句

立马章台酒数巡，柳条空自袅残春。花前独有羌童侍，学得吴歌送越人。
真如击竹山房
作者：戚元佐
朝代：明
体裁：七言律诗

香台昼锁白云深，化塔层层出绀林。自拂朝衣耽独卧，每教道侣数相寻。三天虚寂非人界，十地庄严尽佛心。记得廿年前事否，月明如水几登临。
西林寺
作者：戚元佐
朝代：明
体裁：七言绝句

虚台斜枕白茅冈，沉雨阴萝蔽夕廊。寂寞望中烟树暝，空馀一缕佛前香。
送人入蜀
作者：戚元佐
朝代：明
体裁：七言绝句

西看白帝乱云间，少小离家老未还。三峡夜猿听不得，如何又有万重山。
题天宁法舟禅堂
作者：戚元佐
朝代：明
体裁：五言律诗

卓锡几年至，松灯一草庵。榻虚云共住，定起鸟来参。毳衲人间相，莲文世外谈。平生玄寂意，长此对瞿昙。
临难题壁
作者：戚勋
朝代：明

血洒危亡地，心安烈焰馀。朝来墙上日，应见数行书。
万历乙亥秋九月，同诸将再登太平南山有作
作者：戚继光
朝代：明

把酒重登塞上台，匡时君等亦雄哉！云连雉堞秋逾静，月照机丝夜可哀。何日信眉容我去，百年开口几人来？还为国步推豪俊，誓向祁连勒马回！
三屯新城工成志喜
作者：戚继光
朝代：明

三忠气色壮三屯，灯火遥连十万村。版闸层峦秦作塞，风云大陆蓟为门。东来直接山河固，西望还依宫阙尊。百二城边过质子，千秋同戴汉家恩。冰霜谁识抱关情，三辅河流一洗兵。楼阁城悬新日月，桑麻色起旧屯营。龙回地轴开戎幕，水合风门远戍城。应是太平还有象，金汤万世奉神京。
三屯新城工成志喜
作者：戚继光
朝代：明

受降新筑壮三屯，灯火遥连十万村。障燧层峦秦作塞，风云大陆蓟为门。东回地轴山河固，西拥天关宫阙尊。百二城边过质子，千秋同戴汉家恩。
三屯新城工成志喜·其一
作者：戚继光
朝代：明

三忠气色壮三屯，灯火遥连十万村。版闸层峦秦作塞，风云大陆蓟为门。东来直接山河固，西望还依宫阙尊。百二城边过质子，千秋同戴汉家恩。
三屯新城工成志喜·其二
作者：戚继光
朝代：明

冰霜谁识抱关情，三辅河流一洗兵。楼阁城悬新日月，桑麻色起旧屯营。龙回地轴开戎幕，水合风门远戍城。应是太平还有象，金汤万世奉神京。
丙子除夕署中有感
作者：戚继光
朝代：明

五十春光隔曙晖，风尘未晤梦中非。半生俯仰天应识，三辅蹉跎腊又归。杯酒忽惊寒漏尽，垄云故与片心违。共君莫话当年事，赤胆犹殷白发稀。
东海奇松歌
作者：戚继光
朝代：明

蓬莱畔，奇尔松，苍鳞黛鬣身虬龙。风雨时时吟不歇，炎天凄切寒无冬。问之何代谁植此，精神命脉羌如彼。初不避山林，原不竟朝市。久随冷淡缘，静任盈虚理。寿已千龄外，恍然一瞬里。松有闻，尘嚣两耳具纷纭。松有见，转眼荣瘁亦堪叹。松若有心情，能忘利与名。人非松，松非人，古来那具千年身？龙争与虎斗，转盼即成陈。松兮人兮奈尔何，摇笔且放奇松歌。
中丞公以芍药花数本见寄
作者：戚继光
朝代：明

经时涉塞意难论，乍见春风入烧痕。不道平章亭子畔，数枝红药向人繁。
中秋即席呈中丞杨公
作者：戚继光
朝代：明

十载观潮坐江阁，北来三见塞鸿归。愁颜尽是封疆色，短发频惊心事违。沧海涛生珠竞泛，蓝田烟敛玉双飞。他时此会燕然上，醉指龙光倚翠微。
乙卯元日登太平楼
作者：戚继光
朝代：明

高台元日一登游，东向扶桑送远眸。岸隐潮声连古戍，天回春意满芳洲。鲸波突兀辽阳隔，螺岛微茫海市浮。翘首五云宫阙近，灵氛常映太平楼。
买花
作者：戚继光
朝代：明

细雨霏微春又深，买花声度绿杨阴。劳人不会东风意，分得红桃似赤心。
仙舟洞
作者：戚继光
朝代：明

天地无心壑似舟，岩扉寂历自春秋。一时偶见停桡在，千载能令载酒游。洞口将军应化石，蓟门客子尚存丘。醉来欲掣神鳌去，不掷任公旧钓钩。
仙舟洞送郭建初
作者：戚继光
朝代：明

把酒仙舟个怆神，钓鳌君去大江滨。白云红叶看无际，何处千峰是七闽。
传烽歌
作者：戚继光
朝代：明

一炮一旗山海路，一炮二旗石门冲。一炮三旗台头警，一炮四旗燕河攻。二炮一旗太平路，二炮二旗是喜峰。二炮三旗松棚路，二炮四旗马兰中。三炮一旗墙子岭，三炮二旗曹家烽。三炮三旗古北口，三炮四旗石塘冲。千贼以上是大举，百里以外即传烽。贼近墙加黑号带，夜晚添个大灯笼。若是夜间旗不见，火池照数代旗红。贼若溃墙进口里，仍依百里号相同。九百以下是零贼，止传本协各成功。单用炮声分四路，不用旗火混匆匆。山海大墙皆一炮，石门喜曹二炮从。台头松古三炮定，四炮燕马石塘烽。零贼东西一时犯，两头炮到一墩重。该墩停炮分头说，东接西来西接东。但凡接炮听上首，炮后梆响接如风。炮数梆声听的确，日旗夜火辨分明。
元夕开府杨公自范阳过访，赋事以谢 其一 观灯火
作者：戚继光
朝代：明

迢遥春色自长安，火树初从塞上看。云拥千枝回紫电，风移万朵压朱阑。星河烂漫低垂阁，樽俎从容近舞盘。侧耳关城犹击柝，幻光不照战袍寒。
元夕开府杨公自范阳过访，赋事以谢 其三 登阴山
作者：戚继光
朝代：明

凌虚小队散春风，长啸遥看大漠空。隐约蓬莱沧海畔，氤氲宫殿紫云中。睛沙鸣镝初回骑，石磴移尊已度钟。万灶暮烟低汉戍，归来豪气挟长虹。
元夕开府杨公自范阳过访，赋事以谢 其二 观梅花
作者：戚继光
朝代：明

使节几年开碣石，东来佳气动戎旃。一枝春到吴梅上，千里烽销蓟戍前。满目时艰堪共叹，破颜花事竟谁怜？蚤知帝泽先畿甸，何限新声入夜弦！
元夕开府杨公自范阳过访，赋事以谢 其四 观新庙
作者：戚继光
朝代：明

殿俯榆关迎六纛，旌移兰省阅初禖。云间山色槯甍起，天外河流鼓角回。骐骥中朝殊盛矣，貔貅乘塞亦雄哉！他时呼酒祁连上，潦倒清秋三百杯。
元夕开府杨公自范阳过访，赋事以谢·观灯火
作者：戚继光
朝代：明

迢遥春色自长安，火树初从塞上看。云拥千枝回紫电，风移万朵压朱阑。星河烂漫低垂阁，樽俎从容近舞盘。侧耳关城犹击柝，幻光不照战袍寒。使节几年开碣石，东来佳气动戎旃。一枝春到吴梅上，千里烽销蓟戍前。满目时艰堪共叹，破颜花事竟谁怜？蚤知帝泽先畿甸，何限新声入夜弦！凌虚小队散春风，长啸遥看大漠空。隐约蓬莱沧海畔，氤氲宫殿紫云中。睛沙鸣镝初回骑，石磴移尊已度钟。万灶暮烟低汉戍，归来豪气挟长虹。殿俯榆关迎六纛，旌移兰省阅初禖。云间山色槯甍起，天外河流鼓角回。骐骥中朝殊盛矣，貔貅乘塞亦雄哉！他时呼酒祁连上，潦倒清秋三百杯。
元宵王万户席上
作者：戚继光
朝代：明

暮霭初收火树悬，银河万丈遥相连。繁星丽千门，明月当华筵。高堂簇绮罗，宝炬开金莲。鳌山掩映城不夜，昆仑顶上人如仙。忽忆穷谷之元元，不知今夕何为然？愿得君恩如灯月，一时照耀来九天。关塞无尘烽火息，太平有象凤毛骞。且与将军拌一醉，高歌潦倒春风前。
入关述
作者：戚继光
朝代：明

少年好纸笔，长事行间役。落落惭父书，为国空驰驱。三吴早分阃，一麾岂惮远。两越五六秋，水犀雄貔貅。南征复七载，鲸波息闽海。百粤虑转深，谁怜和氏心？千金几垂罄，松菊荒三径。紫泥俨回鸾，万里重入关。稽颡玉墀侧，回头惊泽国。已分老楼船，羯来忽朝天！古来忠与义，自可居蛮狄。何当圣主恩，付以羽林军。有怀未及吐，出振渔阳旅。讵意流涕余，翻向长沙居！嗟哉渔阳镇，边愁不可问。凄其塞上行，何处古长城？偶逢路旁女，泣下前致语：“阿郎戍边陲，何来轻薄儿？莫展合欢席，置妾章台陌。郎忧未能纾，妾忧殊难祛。踟蹰日挥泪，王孙数停骑。呼酒意翩翩，谁不窥婵娟？但谓青楼下，安有罗敷者！力竭计方穷，匕首飞白虹。将以谢天纪，未忍先郎死。赤胆犹斗悬，寸心亦金坚。相期在白首，郎能知妾否？行行蓟门东，云沙迷晴空。寒衣欲前挈，北向更呜咽。不怨夫婿未封侯，愿持妇德如金瓯”。听罢拂须三太息，谁信红颜气英特！
入梅岭
作者：戚继光
朝代：明

五岭山头月半湾，照人今古去来还。青袍芒履途中味，白简朱缨天上班。烟水情多鸥意惬，长林风静鸟声闲。依稀已觉黄粱熟，却把梅关当玉关。
关岭寺有感
作者：戚继光
朝代：明

圣治于今天地宽，危岑何事尚名关？客中幞被因秋薄，月下禅钟入梦闲。寒水绕溪喧古树，睛烟破曙满空山。平生却遣群鸥笑，一片孤忠两鬓斑。
兵宪刘公以游喜峰、柞子洞诸作见示，赋答
作者：戚继光
朝代：明

车骑行边笔作筹，光摇五色度中流。斜阳有意杯仍剧，危堞无烽洞转幽。谁谓风沙通朔漠，共疑形胜是南州。关前不筑三城在，能使山灵识壮游？塞垣风色易凄凄，柞子城头乌夜啼。汉节蹉跎仍蓟北，文星错落复辽西。烽明飞阁三千迥，角起连营十万齐。眼底戎机君自见，逢人不必说羁栖。
兵宪刘公以游喜峰、柞子洞诸作见示，赋答·其一
作者：戚继光
朝代：明
体裁：七言律诗

车骑行边笔作筹0，光摇五色度中流。斜阳有意杯仍剧，危堞无烽洞转幽。谁谓风沙通朔漠，共疑形胜是南州。关前不筑三城在，能使山灵识壮游？
兵宪刘公以游喜峰、柞子洞诸作见示，赋答·其一
作者：戚继光
朝代：明

车骑行边笔作筹，光摇五色度中流。斜阳有意杯仍剧，危堞无烽洞转幽。谁谓风沙通朔漠，共疑形胜是南州。关前不筑三城在，能使山灵识壮游？
兵宪刘公以游喜峰、柞子洞诸作见示，赋答·其二
作者：戚继光
朝代：明

塞垣风色易凄凄，柞子城头乌夜啼。汉节蹉跎仍蓟北，文星错落复辽西。烽明飞阁三千迥，角起连营十万齐。眼底戎机君自见，逢人不必说羁栖。
再游无终洞
作者：戚继光
朝代：明

无终有国已难寻，洞口谁为梁甫吟？一片白云飞不去，徘徊似识主人心。
凯歌
作者：戚继光
朝代：明

万人一心兮太山可撼，惟忠与义兮气冲斗牛。主将亲我兮胜如父母，干犯军法兮身不自由。号令明兮赏罚信，赴水火兮敢迟留？上报天子兮下救黔首，杀尽倭奴兮觅个封侯。
出塞
作者：戚继光
朝代：明

郁葱千里绿阴肥，涧水萦纡一径微。鱼为惊钩闻鼓动，鸟因避帜傍人飞。江南塞北何相似，并郡桑干总未归。惆怅十年成底事？独将羸马立斜晖。石壁凌虚万木齐，依稀疑是武陵溪。长城旧饮纷胡骑，大漠初惊过汉鼙。国士死来今已尽，边机愁绝剑空携。天山闻说尤佳胜，欲乞君恩试马蹄。
出塞·其一
作者：戚继光
朝代：明

郁葱千里绿阴肥，涧水萦纡一径微。鱼为惊钩闻鼓动，鸟因避帜傍人飞。江南塞北何相似，并郡桑干总未归。惆怅十年成底事？独将羸马立斜晖。
出塞二首
作者：戚继光
朝代：明

石壁凌虚万木齐，依稀疑是武陵溪。长城旧饮纷胡骑，大漠初惊过汉鼙。国士死来今已尽，边机愁绝剑空携。天山闻说尤佳胜，欲乞君恩试马蹄。
出塞二首
作者：戚继光
朝代：明

郁葱千里绿阴肥，涧水萦纡一径微。鱼为惊钩闻鼓动，鸟因避帜傍人飞。江南塞北何相似，并郡桑乾总未归。惆怅十年成底事，独将羸马立斜晖。¤
初冬行边
作者：戚继光
朝代：明

木落空山冷，烟凝古渡迷。岁华堪送酒，世事只如棋。险窦群猿狎，斜阳倦鸟知。边愁频入眼，沧海愧心期。
别粤中诸公
作者：戚继光
朝代：明

万里归心系别船，高情直与九霄联。望迷北斗知天远，水尽南邮见地偏。帆逐晚云随去住，鸥浮春雨任蹁跹。圣朝不薄庾关外，新拜元戎已出燕。瘴海氛多晓亦寒，维舟更识主恩宽。放怀到处青山外，幽梦那知白日残？别酒闻歌还障袂，除书拭目听弹冠。人间薏苡容身易，天汉风波把舵难！
别粤中诸公·其一
作者：戚继光
朝代：明

万里归心系别船，高情直与九霄联。望迷北斗知天远，水尽南邮见地偏。帆逐晚云随去住，鸥浮春雨任蹁跹。圣朝不薄庾关外，新拜元戎已出燕。
别粤中诸公·其二
作者：戚继光
朝代：明

瘴海氛多晓亦寒，维舟更识主恩宽。放怀到处青山外，幽梦那知白日残？别酒闻歌还障袂，除书拭目听弹冠。人间薏苡容身易，天汉风波把舵难！
北海宋使君人贺
作者：戚继光
朝代：明

少负青云志，同鸣白玉珂。建旄天著象，持宪海无波。尊对千峰启，人怜万里过。离筵漫惆怅，春向使君多。
南庄即事
作者：戚继光
朝代：明

野色山千里，香风水半池。小亭无一事，白日苦催诗。
古北桥成志喜
作者：戚继光
朝代：明

鞭石谁怜万里遥，忽看蛟室涌岧峣。空中楼阁天骄遁，望里虹霓海若朝。草合关前无牧马，月明溪畔有鸣桡。富平曾识君王力，塞北今传第一桥。
同行即事
作者：戚继光
朝代：明

客程车马集多贤，随处寻幽意欲仙。分石坐谈萝月里，却忘身世是惊弦。
和张都护
作者：戚继光
朝代：明

萧条宦况有谁怜，横槊歌君感旧篇。促膝曾听窗外雨，论心空忆镜中年。身谋落落嗟秋水，剑气棱棱倚碧天。拜命自惭青鬓在，同期勋业勒燕然。
和徐使君秋日建昌闻警，得“戎”字
作者：戚继光
朝代：明

飞羽辽河上，移军滦水东。前驱皆大将，列阵尽元戎。夜出榆关计，朝看朔漠空。但期常献馘，不敢望彤弓。
四时馆
作者：戚继光
朝代：明

校武开形胜，论文傍梵宫。层阴三树合，复道一泉通。环宇寒暄异，流觞左右同。醉来谁意气，白眼弄青虹？
圣水泉
作者：戚继光
朝代：明

王气偏三辅，山灵迟上卿。涌泉分左右，迭石起峥嵘。洛画龟犹负，河源鉴自清。君恩仍未报，不敢濯尘缨！
在告暂憩小金山
作者：戚继光
朝代：明

六十行年梦更梦，幸存骸骨乞重瞳。风尘久矣迷真觉，苦海何缘悟性空。前世有心仍野寺，故吾不复识钟公。遐方但愿无烽火，烟柳年年系去骢。诸公尽是济世才，吾卧蓬莱亦快哉！闻说伏杉生百粤，常看飞栋斫三台。报君未老驱赢骨，听笛先闻吹落梅。但愿五云扶日月，相逢到处好衔杯。年来岭海偃旌旗，瘦骨何妨万里移！云拥三城多瑞霭，梦回孤枕愧支离。登高渐喜瞻天近，抱病翻思去国迟。粤路险巇君莫问，天街更有路多歧！戢羽樊笼四十年，水滨亦有白鸥天。君恩自是优功狗，世事浑如看纸鸢！恋客青山随处有，向人明月为谁怜？杖藜徙倚蕉窗下，几度从容检内篇。
在告暂憩小金山·其一
作者：戚继光
朝代：明

六十行年梦更梦，幸存骸骨乞重瞳。风尘久矣迷真觉，苦海何缘悟性空。前世有心仍野寺，故吾不复识钟公。遐方但愿无烽火，烟柳年年系去骢。
在告暂憩小金山·其三
作者：戚继光
朝代：明

年来岭海偃旌旗，瘦骨何妨万里移！云拥三城多瑞霭，梦回孤枕愧支离。登高渐喜瞻天近，抱病翻思去国迟。粤路险巇君莫问，天街更有路多歧！
在告暂憩小金山·其二
作者：戚继光
朝代：明

诸公尽是济世才，吾卧蓬莱亦快哉！闻说伏杉生百粤，常看飞栋斫三台。报君未老驱赢骨，听笛先闻吹落梅。但愿五云扶日月，相逢到处好衔杯。
在告暂憩小金山·其四
作者：戚继光
朝代：明

戢羽樊笼四十年，水滨亦有白鸥天。君恩自是优功狗，世事浑如看纸鸢！恋客青山随处有，向人明月为谁怜？杖藜徙倚蕉窗下，几度从容检内篇。
塞外观音岩
作者：戚继光
朝代：明
体裁：七言律诗

朔庭喜见战尘收，石洞思从大士游。不道受降唐节度，何如奉使汉通侯。天垂台观三千里，雪染颠毛四十秋。短剑萧森心尚赤，班超独倚玉门愁。
塞外观音岩
作者：戚继光
朝代：明

朔庭喜见战尘收，石洞疑从大士游。不道受降唐壁垒，何如奉使汉风流。天低台观三千里，雪近颠毛四十秋。短剑萧森心尚壮，君恩回首几时酬？
壬申春余月下浣夜梦
作者：戚继光
朝代：明

使君少负九州名，开府天津近帝城。六博似知忧国意，一轮红日掌中擎。
壬申除夕偶成
作者：戚继光
朝代：明

绝塞无烽紫气浮，一时轩盖愧同游。使星天地看仍聚，子夜招寻醉未休。腊尽忽惊双鬓改，北来已是六年留。丹心不假残杯力，醉倚空庭拂剑缑。
夏日同徐使君方山人避雨朝阳寺，限阳字
作者：戚继光
朝代：明

千山风雨忽斜阳，尊酒相逢引兴长。使节扶摇临朔漠，仙槎缥缈接天潢。双钩夜卜南金气，一榻睛分祗树凉。短发如今看渐改，几回飞梦在沧浪。
夏日浮麓山人方君邀同诸客游山庄
作者：戚继光
朝代：明

何处开新亩，凭谁识旧游？杏林金作坞，瀑布玉为楼。客尽江南盛，身仍塞北留。钟声林外急，倏起戍城愁。
夏日游唐氏山庄
作者：戚继光
朝代：明

青山来朔漠，绿树杂西皋。残醉驱炎色，新城倚暮涛。卧便松影密，兴对野人豪。宁复悲歧路，萧疏感二毛？
夏日邀游赋别，兼呈诗社诸君子
作者：戚继光
朝代：明

天际浮云久不开，他乡禾黍重徘徊。报君尚愧求龙种，草檄应多倚马才。南国传家惟二谢，东牟旧德有三槐。寄言莲社当坛者，乘醉长登万里台。
夜止朝阳寺分韵 其一 赠徐使君，得时字
作者：戚继光
朝代：明

日暮雨初歇，空林暑气迟。连城逢白璧，并辔向清时。兴傍骚坛远，才看宪府奇。愿言各努力，绝代一相知。
夜止朝阳寺分韵 其二 赠方山人，得君字
作者：戚继光
朝代：明

南北征尘里，艰危独共君。壮心悬白日，侠气薄青云。并榻时听雨，衔杯夜论文。十年交好意，今古挹清芬。
夜止朝阳寺分韵·赠徐使君，得时字
作者：戚继光
朝代：明

日暮雨初歇，空林暑气迟。连城逢白璧，并辔向清时。兴傍骚坛远，才看宪府奇。愿言各努力，绝代一相知。南北征尘里，艰危独共君。壮心悬白日，侠气薄青云。并榻时听雨，衔杯夜论文。十年交好意，今古挹清芬。
夜静
作者：戚继光
朝代：明

静极气如响，流芳月下闲。仰天发长啸，宿鸟堕林间。
天台道中柬林尹
作者：戚继光
朝代：明

乱后遗黎始卜家，春深相与事桑麻。绿云万顷无闲地，浪说河阳一县花。
奉召北还，元日邀友人集大安暨氏耀金亭，分得连字
作者：戚继光
朝代：明

圣主筹边日，孤臣应召年。临池惊短鬓，聚梗识多贤。二水分闽楚，丹心誓地天。感恩怀尺疏，直欲捣祁连！
奉和中丞杨公送胡帅南还募兵韵
作者：戚继光
朝代：明

六郡储胥频入计，边臣何以报垂衣？诏征间左开秦塞，春入江东树汉旗。故里冰霜丹橘美，高堂云日紫泥辉。姓名久已寒群虏，独立迟君蓟北扉。
奉和司马刘公、中丞杨公过温泉有作
作者：戚继光
朝代：明

武帝恩波在眼中，龙飞气色尚茏葱。清时不减为霖意，沧海遥分浴日功。碧水浮觞摇夜月，玉虬拖练动秋风。天私三辅余膏沐，一脉汤汤万古同。几度临池愧病身，纶巾犹自滞风尘。三秋经略秦封壮，千载澄清汉泽新。祗树晴光分障塞，中天爽气动星辰。左贤已属穹庐部，愿理沧溟旧钓缗。
奉和司马刘公、中丞杨公过温泉有作·其一
作者：戚继光
朝代：明

武帝恩波在眼中，龙飞气色尚茏葱。清时不减为霖意，沧海遥分浴日功。碧水浮觞摇夜月，玉虬拖练动秋风。天私三辅余膏沐，一脉汤汤万古同。
奉和司马刘公、中丞杨公过温泉有作·其二
作者：戚继光
朝代：明

几度临池愧病身，纶巾犹自滞风尘。三秋经略秦封壮，千载澄清汉泽新。祗树晴光分障塞，中天爽气动星辰。左贤已属穹庐部，愿理沧溟旧钓缗。
奉挽晓峰张丈
作者：戚继光
朝代：明

三十年交云已亡，那禁风雨到胡床！中宵徒有空梁泪，候雁应无远字将。天纵神驹方骋足，星摇宝剑遽韬芒！欲征世业君堪慰，三署犹虚鹓鹭行。长干尽是少年行，老大重怀白马生。梦杳蓬莱闻鹤语，别深沧海失鸥盟。谁知楚服天犹妒，自拟玄经日已成。一代风流看欲尽，秋原未到不胜情！
奉挽晓峰张丈·其一
作者：戚继光
朝代：明

三十年交云已亡，那禁风雨到胡床！中宵徒有空梁泪，候雁应无远字将。天纵神驹方骋足，星摇宝剑遽韬芒！欲征世业君堪慰，三署犹虚鹓鹭行。
奉挽晓峰张丈·其二
作者：戚继光
朝代：明

长干尽是少年行，老大重怀白马生。梦杳蓬莱闻鹤语，别深沧海失鸥盟。谁知楚服天犹妒，自拟玄经日已成。一代风流看欲尽，秋原未到不胜情！
奉陪少司马汪公等同登山海关之观海亭
作者：戚继光
朝代：明

曾经泽国鲸鲵息，更倚边城氛祲消。春入汉关三月雨，风推秦岛五更潮。但从使者传封事，莫向将军问赐貂。故里沧茫看不极，松楸何处梦魂遥。
宁德平
作者：戚继光
朝代：明

孤城已复愁还剧，草合通衢杂藓痕。废屋梁空无社燕，清宵月冷有悲魂。步兵涉海悬夷馘，飞旆降俘散蚁屯。且喜丈人在帷屋，愿从骥尾报君恩。
安思楼成，值久雨初霁
作者：戚继光
朝代：明

一望青山辄解颜，况临高阁对层山。长空独任云舒卷，故国虚凭梦往还。烟火万家新雨霁，桑麻千里捷书闲。年年笳鼓边头听，谁遣班生入汉关？
宛在亭怀王中丞
作者：戚继光
朝代：明

云护千峰起，烟消百顷开。夫容映秋水，不减美人才。莫唱骊歌傍碧浔，肴言何处忆知音？那能载去颠毛否，莫古湖光识苦心。
宛在亭怀王中丞·其一
作者：戚继光
朝代：明

云护千峰起，烟消百顷开。夫容映秋水，不减美人才。
宛在亭怀王中丞·其三
作者：戚继光
朝代：明

倚棹凭危堞，开亭出远山。乐从鱼鸟后，愁忆鼓鼙闲。地泽偏东辅，天朝重北关。别来蒲柳质，不敢俯潺湲。
宛在亭怀王中丞·其三
作者：戚继光
朝代：明

倚棹凭危堞，开亭出远山。乐从鱼鸟后，愁忆鼓鼙闲。地泽偏东辅，天朝重北关。别来蒲柳质，不敢俯潺湲。谁挽银河被草莱，层城飞刹镜中开。堤横翠幄歌钟度，波约红云钓艇来。晴雨四时殊色相，芳菲是处合尊罍。江南塞北看无异，忽报西台尺牍回。
宛在亭怀王中丞·其二
作者：戚继光
朝代：明

莫唱骊歌傍碧浔，肴言何处忆知音？那能载去颠毛否，莫古湖光识苦心。
宛在亭怀王中丞·其四
作者：戚继光
朝代：明

谁挽银河被草莱，层城飞刹镜中开。堤横翠幄歌钟度，波约红云钓艇来。晴雨四时殊色相，芳菲是处合尊罍。江南塞北看无异，忽报西台尺牍回。
宜曛洞
作者：戚继光
朝代：明

共爱朝曦好，吾怜夕照斜。听桡归晚渡，看鸟篆睛沙。啸发悲高叶，杯空落断霞。醉衔三尺舞，直欲挽天槎。
客中病作
作者：戚继光
朝代：明

暑气蒸衣湿，幽栖祗自怜。那堪多病客，偏怯火云天。旅梦惊啼鸟，乡愁望过船。杖藜何所值，野寺一僧还。
客馆
作者：戚继光
朝代：明

酒散寒江月，空斋夜宿时。风如万里斗，人似一鸡栖。生事甘吾拙，流年任物移。边愁频入眼，俯仰愧心期。
客馆
作者：戚继光
朝代：明

酒散寒江月，空斋夜弈时。风如万马斗，人似一鸡栖。生事甘吾拙，流年任物移。所忧在俯仰，何以慰离思？
宿五羊驿
作者：戚继光
朝代：明

细雨鸣鸠石路迟，苍茫水树共依依。好山可惜云藏半，古砌空闲客到稀。列炬自应投照乘，踏春何用问渔矶？停桡不少迷津者，独幸风波一息机。
宿石门驿闻马嘶
作者：戚继光
朝代：明
体裁：七言绝句

伏轼长嘶动石门，时艰满目几消魂。非干冀北空群久，羁靮年来苦渐繁。
宿阿育王寺
作者：戚继光
朝代：明

十里青青竹作围，连天山色欲西飞。不因国愤冲双鬓，便与支公老翠微。
寄临淮李公子
作者：戚继光
朝代：明

隔岁相看思渺然，尺书忽向故人传。九关天启青云业，千古春涵白雪篇。列塞戈矛犹独倚，清时雨露为君偏。劳歌欲和惭同调，瑞气西依斗极悬。
寄书
作者：戚继光
朝代：明

寄书向知己，不解作家音。男儿铁石志，总是报君心。
寄孙都护
作者：戚继光
朝代：明

独念艰难日，徒劳万里神。闻蝉惊序改，见月忆君频。锁钥山河壮，风云号令新。莫怜吾性拙，薄宦已忘身。
寄怀
作者：戚继光
朝代：明

佳人负红颜，家在白茅渚。独怜形影时，东风一延伫。
寄监兵陈使君
作者：戚继光
朝代：明

闽海烽烟首重回，当年揽辔识君才。半生偃蹇惭同调，浮世风波敢自媒？秋向西山鸿雁起，月依碣石白云来。轺车按塞难为御，又负清宵五百杯。延津分剑寒，别后还从万里看。雁塞更将兰作佩，鹓行尚忆笔簪冠。声名天下无双士，保障军中有一韩。抵掌不须谈往事，颠毛种种识艰难。东向榆关离思赊，外台只尺是天涯。自怜燕越分前箸，谁谓歌钟阻暮笳！尘满三秋孺子榻，眼穿八月使君槎。主恩不薄行间吏，遮莫风霜袭鬓华。
寄监兵陈使君·其一
作者：戚继光
朝代：明

闽海烽烟首重回，当年揽辔识君才。半生偃蹇惭同调，浮世风波敢自媒？秋向西山鸿雁起，月依碣石白云来。轺车按塞难为御，又负清宵五百杯。
寄监兵陈使君·其三
作者：戚继光
朝代：明

东向榆关离思赊，外台只尺是天涯。自怜燕越分前箸，谁谓歌钟阻暮笳！尘满三秋孺子榻，眼穿八月使君槎。主恩不薄行间吏，遮莫风霜袭鬓华。
寄监兵陈使君·其二
作者：戚继光
朝代：明
体裁：七言律诗

延津分剑鸊鹈寒，别后还从万里看。雁塞更将兰作佩，鹓行尚忆笔簪冠。声名天下无双士，保障军中有一韩。抵掌不须谈往事，颠毛种种识艰难。
寄监兵陈使君·其二
作者：戚继光
朝代：明

延津分剑寒，别后还从万里看。雁塞更将兰作佩，鹓行尚忆笔簪冠。声名天下无双士，保障军中有一韩。抵掌不须谈往事，颠毛种种识艰难。
寿北平兵宪海山陈公
作者：戚继光
朝代：明

南北天为吾党期，櫜鞬常得傍蟾帷。行间力借青云起，使者名从绛节驰。万仞冈陵当祝日，三藩才俊共瞻时。安闽筹策应谁问？惟有年来白发知！
将赴粤东别亲友
作者：戚继光
朝代：明

五岭迢遥秋望迟，白头今复动离思。儿童遮道看传节，朋旧临歧为举卮。仰面还惊归鸟下，扪心讵遂片云移！东门尚有瓜田在，重语园丁好护持。
山居
作者：戚继光
朝代：明

何处舟横秋水中，道人家在五湖东。黄庭诵罢柴扉启，一片飞云护药笼。
山海关城楼
作者：戚继光
朝代：明

楼前风物隔辽西，日暮凭栏望欲迷。禹贡万年归紫极，秦城千里静雕题。蓬瀛只在沧波外，宫殿遥瞻北斗齐。为问青牛能复度，愿从仙吏授刀圭。
己卯除夕督兵次建昌，候援辽左
作者：戚继光
朝代：明

倩扫松楸却是畴，壮年袍鼓鬓成秋。行藏齮龁多因病，岁月消磨总是愁。心为报恩终化石，骨因酬志欲无丘。材官若信狂夫语，圣主如今肯建侯？
己已除日署中乏薪，得毛字
作者：戚继光
朝代：明

试看腊向天涯尽，独有边愁恋二毛。列塞云连青海色，双弧春隐赤鱼韬。晨炊烟断家谋拙，旅病魂惊国事劳。西望蓟门通御气，孤臣不惜敝征袍。
巾帻山
作者：戚继光
朝代：明

春城东去海氛稀，城畔人烟绕翠微。山麓高楼开重镇，辕门晓角起晴晖。九天云气三台近，百里江声一鸟飞。极目苍茫忆明主，吴钩高接斗牛辉。
庚午夏六月檄召诸将登坛会盟
作者：戚继光
朝代：明

独立怀知己，多歧叹宦情。古今谁侠气，天地一愁城。万里犹投笔，千年羡请缨。君俱学剑者，报国有新盟。
庚辰除夕
作者：戚继光
朝代：明

南北征途莫问年，但教意气每翩翩。人情到老方知味，世态无端尚有天。蕉梦甫残仍泽国，粱炊未熟已桑田。边书不至昏钟起，独抱丹忱付篆烟。棱撑余骨不胜裘，又说添庚到白头。日日衰容随病改，年年旅况付愁收。笙歌天上方辞腊，士马边间正佩钩。春至九重多雨露，敢辞膏血洒軥辀！
庚辰除夕·其一
作者：戚继光
朝代：明

南北征途莫问年，但教意气每翩翩。人情到老方知味，世态无端尚有天。蕉梦甫残仍泽国，粱炊未熟已桑田。边书不至昏钟起，独抱丹忱付篆烟。
庚辰除夕·其二
作者：戚继光
朝代：明

棱撑余骨不胜裘，又说添庚到白头。日日衰容随病改，年年旅况付愁收。笙歌天上方辞腊，士马边间正佩钩。春至九重多雨露，敢辞膏血洒軥辀！
度梅岭
作者：戚继光
朝代：明

溪流百折绕青山，短发秋风夕照间。身入玉门犹是梦，复从天末出梅关。北去南来已白头，逢人莫话旧时愁。空余庾岭关前月，犹照渔阳塞外秋。仰看夹壁起层云，一线青天五岭分。共讶皇恩遍海峤，岭头十月气氤氲。
度梅岭·其一
作者：戚继光
朝代：明

溪流百折绕青山，短发秋风夕照间。身入玉门犹是梦，复从天末出梅关。
度梅岭·其三
作者：戚继光
朝代：明

仰看夹壁起层云，一线青天五岭分。共讶皇恩遍海峤，岭头十月气氤氲。
度梅岭·其二
作者：戚继光
朝代：明

北去南来已白头，逢人莫话旧时愁。空余庾岭关前月，犹照渔阳塞外秋。
德昂寻师北来，诗以赠之，兼呈汪公
作者：戚继光
朝代：明

飞锡寻师滦水头，胡尘不傍朔云浮。肇林觉树谁先植，宦海慈航尔独修。一别谼中兰若隔，重来塞外雨花收。南归执法应相问，半席他时为我留。
忠爱亭
作者：戚继光
朝代：明

危亭悬百尺，结构记兹年。陟险消多病，凭高却万缘。云边燕阙近，树杪越峰连。谁会劳人意，西风一惘然。
悼司马公
作者：戚继光
朝代：明

吴简何来传绝塞，支硎试展墨痕新。流波夜逝无同调，白雪春消独少伦。方矗嵌崟望汗漫，忽从襟袂起精神。优游树底三人者，谁是当年太史身？
悼石匣松
作者：戚继光
朝代：明

荏苒凋双鬓，萧条叹四松。虬枝虚夜月，鸾影乱幽踪。骨任狂锋剖，青怜故友浓。都知多劲节，不道更犹龙！
慨古
作者：戚继光
朝代：明

乾坤何龊龊，四序代衰雄。古道尽河水，枯木多悲风。世事缅如此，人欲焉可穷？
戊寅长至日，早起拜贺令节，恭赋
作者：戚继光
朝代：明

氤氲祥烟散，依稀扇影张。有天皆日月，无地不虞唐。百辟趋跄肃，三公弼佐良。要知犬马臆，寤寐下龙荒。
抚松亭
作者：戚继光
朝代：明

我爱将军树，谁同国士忧。沧波回远寇，极岛认归舟。风堕钧天乐，云横卧月虬。抚君频极目，西北有神州。
拟黄台瓜作
作者：戚继光
朝代：明

四瓜犹畏摘，两瓜更何如！一摘瓜分半，再摘蔓且除。家家有南亩，毋使妇人锄。
振衣台
作者：戚继光
朝代：明

蓬莱有佳人，佩剑游南纪。指顾山海间，徜徉群动里。薄行幽径纡，乱石谁人驱？中有千丈表，乘之临玉虚。拂袖惊长风，浩歌空九衢。飘摇揖王母，如闻琼佩琚。幽人保元命，义士轻其躯。雉飞不逾阜，鹏抟九万余。巨翰如可挟，从此谢尘区。
挹秀馆
作者：戚继光
朝代：明

孤松宛似苍虬伏，岳色参差别馆傍。喜见金汤开汉上，还将畚锸卜滦阳。群峰北拥王庭远，一水东涵帝泽长。潦倒却忘身似寄，十年相对滞冰霜。
挽大司马中丞吴郡王公二十二韵
作者：戚继光
朝代：明

何意中兴日，天摧柱石臣。精灵悬海岳，部曲哭荆榛。才大逢时屈，功高获谤频。那堪玄兔塞，忽度白鸡辰。战伐谁能计，艰危独致身。冰霜劳节制，南北识经纶。疏草神应护，词华众所珍。汉庭期听履，周道忆埋轮。宠辱孤忠在，威棱百代伸。雷霆余往岁，雨露转成春。力挟圣图远，名依帝泽新。紫泥多慰藉，黄壤讵沉沦。堕泪随编简，衔恩起缙绅。伊周思继躅，方召愿为邻。旧事纷凄怆，浮生极苦辛。承家还鸑鷟，开阁且麒麟。孝理封章上，仪刑率土滨。予惭五兵后，幸窃一廛亲。井邑看犹颂，韬钤信绝伦。是非今已定，社稷恨堪陈。客下苏台鹤，歌传蒿里人。佳城不可即，愁思附青蘋。
挽袁封君
作者：戚继光
朝代：明

东归已老宦游身，桃李阴连章水春。云断青山余草榻，月临白社失纶巾。天朝有子看勋业，石室遗文动鬼神。独倚塞门传楚些，生刍万里复何人？
援闽过平阳
作者：戚继光
朝代：明

铁骑长驱千里余，几回清梦到樵渔。停杯听雨分秋漏，忧国瞻云启夜庐。天末有怀看易老，客中无计可容疏。何时投传来东海，还向蓬莱一卜居。
放舟蓬莱阁下
作者：戚继光
朝代：明

三十年来续旧游，山川无语自悠悠。沧波浩荡浮轻舸，紫石岐增出画楼。日月不知双鬓改，乾坤尚许此身留。从今复起乡关梦，一片云飞天际头。
明妃曲
作者：戚继光
朝代：明

五兵不治隳军容，却将艳色下深宫。君王计在弭强胡，非干错画丹青图。胡儿得意跨马去，烽火依然暗边树。单于无端强调笑，汉家天子恩未报。从来胡语不相通，愁心都付琵琶中。乳酪香，入口断妾肠。羌管音，入耳伤妾心。黄金竟莫赎，徒向南天哭。雁来几度无信还，龙荒秋雨增辛酸。汉使归来那肯说，纤手冰弦恨空结。至今芳草悲春风，孤冢青青不改色。
春事
作者：戚继光
朝代：明

嫩绿园林雨霁时，纷纷红紫斗春姿。娇花总有东君护，若到开残亦下枝。
春日与友人同集，分得开字
作者：戚继光
朝代：明

阊阖茏葱淑气回，遥瞻日月九天开。边臣病骨兼愁立，侠客长歌任酒催。烽火十年惊泽国，松楸千里隔蓬莱。恩深不道谋身拙，独倚青萍志未灰。
春日谒圣水庙
作者：戚继光
朝代：明

庙枕清泉不记秋，当年灵气一时收。谁人更识为霖意，门掩松杉落日愁。
春郊行
作者：戚继光
朝代：明

十日一出郊容改，东风夜发山花红。纷纷桃李何为者，不可思忆天之工。轮转荣枯何日了，年年青入长城草。嗟嗟人生物不如，一度经年一度老。朔方健儿期报恩，憔颜短发披荆榛。成蹊桃李自何处，那知芳草忆王孙。
春野
作者：戚继光
朝代：明

短竹编篱人几家，野扉傍水碧阴斜。睛莎何意翩翩燕，淑气无私处处花。浙海风和横舴艋，越山春静老烟霞。愧予不是寻芳客，夜夜严城度戍笳。
晓征
作者：戚继光
朝代：明

霜溪曲曲转旌旗，几许沙鸥睡未知。笳鼓声高寒吹起，深山惊杀老阇黎。
普宁寺度岁
作者：戚继光
朝代：明

落日萧萧起暮钟，祗园呼酒亦从容。时华已谢群情异，风景相将到处同。百战谁能宽束带，平生自慰有孤忠。残宵坐对寒灯尽，远思悠悠在海东。
暑雨
作者：戚继光
朝代：明

暑雨连三夕，溪声日日流。门前通独木，天上过孤舟。旧国莓苔老，他乡禾黍秋。故人何契阔，愁绝一登楼。
暮春方山人邀游山庄
作者：戚继光
朝代：明

寻芳长啸到林丘，谢眺庄前控紫骝。白雪满枝临月坞，绛霞绕树抱春流。石床未醒寰中梦，羽服谁同物外游。醉挹韶光问花事，从来不解破边愁。
暮春舟中
作者：戚继光
朝代：明

疏雨同春尽，轻帆并鹜飞。柳深黄鸟乐，莎暖白鱼肥。物候惊新转，尘踪恨昨非。江涛渺无际，端坐对晴晖。
望阙台
作者：戚继光
朝代：明

十年驱驰海色寒，孤臣于此望宸銮。繁霜尽是心头血，洒向千峰秋叶丹。
望阙台
作者：戚继光
朝代：明
体裁：诗

十载驱驰海色寒，孤臣于此望宸銮。繁霜尽是心头血，洒向千峰秋叶丹。
次马祥寺，值方山人至，共酌稼场
作者：戚继光
朝代：明

入各有愁城，能攻仗酒兵。关山一片月，游子十年情。未遂终军志，徒为班固征。相逢且潦倒，天地自虚盈。
江楼
作者：戚继光
朝代：明

半溪晴日衔疏柳，无数秋山入小楼。谁伴主人一潇洒，滩头钓石石头鸥。
汤泉大阅
作者：戚继光
朝代：明

使者临关日拥旄，天威只尺壮神皋。指挥乍结车骑阵，战守还凭虎豹韬。万阁凌霄金作垒，五兵飞雪玉为刀。年来愧博君王宠，幸有边尘识二毛。
游夹山寺
作者：戚继光
朝代：明

塞门从古杂烟尘，丹鹫谁移佛土新？属国已归东夏日，荒碑犹识上元春。穿亭一水留僧供，夹寺三峰护法轮。中有双钩看欲起，光芒夜夜动星辰。
游翠峰寺
作者：戚继光
朝代：明

白发年来老更狂，爱寻幽僻到僧房。精磨古石见山影，浸抱尼珠弄月光。早为炎蒸休战马，那知秋色动清商。翠微若有徘徊分，早谢丹书礼法王。
游谢庄
作者：戚继光
朝代：明

谢家亭馆客心惊，径草无媒雨益生。柳覆绮疏余迭藓，花摇石磴但流莺。仇湖客散黄金后，精舍书闲白日声。偶见门前双燕子，徘徊独有主人情。
游铁冶涌泉湖
作者：戚继光
朝代：明

百里青山夹道花，柳迷幽谷有人家。望连野色堪邀月，坐漱清溪可当茶。傍水桃源仙地近，隔林渔火世途赊。披襟今夕同君醉，愁绝何年泛海槎？
游雁山集景
作者：戚继光
朝代：明

雁山秋杪一探奇，素练千寻下雁池。仙掌芙蓉当客耸，石梁盂钵为谁遗？岩高月挂观音镜，洞古云生罗汉衣。施雨神龙归太速，尚余鼻水滴清漪。
潞河听笛述闺情
作者：戚继光
朝代：明

茫茫辽海无鳞羽，戍客寒深妾怨深。何处少年吹铁笛，愿风吹入阿郎心。
潮河纪游
作者：戚继光
朝代：明

关门日款五单于，三辅金汤版闸都。纲纪大夫纡幄算，风流使者急储输。云开碧藻渔金鲤，风散青烟破紫榆。自是圣人在中国，梯航万古颂唐虞。
燕河送别东山张公镇守宁夏
作者：戚继光
朝代：明

十年心印许谁传，万里西征思黯然。圣主宠分金鹊篆，疆臣敢负采薇篇？流言往事浮云尽，破虏殊勋丽日悬！燕塞何时重握手，一尊相罄故人前？
王明府园亭
作者：戚继光
朝代：明

久忆池亭胜，今来览物华。松篁开晚径，鸟雀浴晴沙。地即谈玄宅，人疑辋水家。独怜幽意惬，不惜醉流霞。
甬东吕山人自蓟复游晋，因览天海，骊歌有赠
作者：戚继光
朝代：明

道辟在重华，道隐在素王。其流蔚无尽，散之丘壑旁。抗志倘弗徇，草木增芬芳！卓哉吕家二，又称四明狂。一与五岳盟，托瞩殊未央。论交齐显遁，和歌叶宫商。少微丽中天，海宇挹精芒。长啸断虹霓，坐客慨且慷。逸驾不可攀，白云载翱翔。孤竹留丛祠，千里携椒浆。清风飒然来，参差开君裳。三叹怀伊人，圣贤亦摧藏。枯卉带寒澌，古碛啼蛩螀。事去能复征，山川郁相望。余愧老抱关，投袂暂徜徉。蚤岁阻越徼，暮龄逢燕疆。遂此平生欢，十日为持觞。但识径寸丹，无嗟颠毛苍！愿言往从之，王命或靡遑。铅椠大有权，戈戟分余光。行游固莫偕，欢燕诚难忘！出门歧路多，雨雪纷河梁。还问御者期，离合岂必常？所至猿鹤迎，何异归旧乡？婚嫁谅已毕，松菊任其荒。顾谓向子平，遐举非柴桑。为君赋骊驹，君马玄以黄。
申太夫人八秩
作者：戚继光
朝代：明

一阳回泌泽，云物卜先春。圣善钟中阃，贤才启后人。授经逾五桂，列彩重三辰。养至金章贵，恩逢石茆新。家声振冰雪，世德著丝纶。但识旗常显，还看机杼陈。河源分浩荡，岳色起嶙峋。彤管称尧舜，瑶枢映楚秦。轻轺陟屺日，寸草倚闾身。忠孝谁能擅，千秋独颂申。
病中偶成
作者：戚继光
朝代：明

燕越烽烟二十春，一朝病集未闲身。忽来窗外黄梅雨，又送新愁到耳频。边愁隐隐上颠毛，肺病那堪转侧劳？惟有空庭一片月，漫移花影护征袍。风尘已老塞门臣，欲向君王乞此身。一夜零霜侵短鬓，明朝不是镜中人。
病中偶成·其一
作者：戚继光
朝代：明

燕越烽烟二十春，一朝病集未闲身。忽来窗外黄梅雨，又送新愁到耳频。
病中偶成·其三
作者：戚继光
朝代：明

风尘已老塞门臣，欲向君王乞此身。一夜零霜侵短鬓，明朝不是镜中人。
病中偶成·其二
作者：戚继光
朝代：明

边愁隐隐上颠毛，肺病那堪转侧劳？惟有空庭一片月，漫移花影护征袍。
登伏龙寺忆昔
作者：戚继光
朝代：明
体裁：七言律诗

梵宇萧条隐翠微，丹枫白石静双扉。曾于山下挥长戟，重向尊前醉落晖。衰草尚迷游鹿径，秋云空锁伏龙矶。遥看沧海舒孤啸，百尺仙桥一振衣。
登塞上台，和幼海周山人韵
作者：戚继光
朝代：明

曾嗟雁唳越王台，何处分飞又北来！游子几时归故里，年年秋影落空杯。
登杨木顶边楼
作者：戚继光
朝代：明

谁起楼台接帝阍，万山回合五云屯。因看短剑开尘匣，化作长虹护塞垣。小队旌旗空外出，层峦刁斗日边繁。居然爽气来杯勺，避暑无论河朔尊。岁月堪嗟胼胝深，与君此日重登临。曾知往事惟衰鬓，莫话新愁但赤心！已觉竦身天尺五，都忘侧足地千寻。神工更欲增奇绝，螮蝀双飞抱碧岑。
登杨木顶边楼·其一
作者：戚继光
朝代：明

谁起楼台接帝阍，万山回合五云屯。因看短剑开尘匣，化作长虹护塞垣。小队旌旗空外出，层峦刁斗日边繁。居然爽气来杯勺，避暑无论河朔尊。
登杨木顶边楼·其二
作者：戚继光
朝代：明

岁月堪嗟胼胝深，与君此日重登临。曾知往事惟衰鬓，莫话新愁但赤心！已觉竦身天尺五，都忘侧足地千寻。神工更欲增奇绝，螮蝀双飞抱碧岑。
登盘山绝顶
作者：戚继光
朝代：明

霜角一声草木哀，云头对起石门开。朔风虏酒不成醉，落叶归鸦无数来。但使玄戈销杀气，未妨白发老边才。勒名峰上吾谁与，故李将军舞剑台。
登盘山绝顶
作者：戚继光
朝代：明

霜角一声草木哀，云头对起石门开。朔风边酒不成醉，落叶归鸦无数来。但使雕戈销杀气，未妨白发老边才。勒名峰上吾谁与，故李将军舞剑台。
登石门驿新城望塞
作者：戚继光
朝代：明

万壑千山到此宽，边城极目自辛酸。援袍志在捐身易，按塞年来报国难。尚有二毛知往事，偶闻百舌送球寒。圣朝不欲穷佳器，疏草空从午夜看。
登石门驿新城眺望
作者：戚继光
朝代：明
体裁：七言律诗

万壑千山到此宽，边城极目望长安。平生自许捐躯易，遥制从来报国难。尚有二毛惊岁变，偶闻百舌送春寒。庙堂只恐开边衅，疏草空教午夜看。
登舍身台
作者：戚继光
朝代：明

向来曾作舍身歌，今日登台意若何？指点封疆余独感，萧疏鬓发为谁皤！剑分胡饼从人后，手掬流泉已自多。回首朱门歌舞地，尊前列鼎问调和。断崖垂绠几凭虚，却笑山猿技不如。古戍春残初见雁，故园愁绝冷看鱼。百年俯仰谁巾帼，五尺涓埃自简书。沙碛传餐君莫叹，边臣应得戒衣袽。
登舍身台·其一
作者：戚继光
朝代：明

向来曾作舍身歌，今日登台意若何？指点封疆余独感，萧疏鬓发为谁皤！剑分胡饼从人后，手掬流泉已自多。回首朱门歌舞地，尊前列鼎问调和。
登舍身台·其二
作者：戚继光
朝代：明

断崖垂绠几凭虚，却笑山猿技不如。古戍春残初见雁，故园愁绝冷看鱼。百年俯仰谁巾帼，五尺涓埃自简书。沙碛传餐君莫叹，边臣应得戒衣袽。
盟忠楼
作者：戚继光
朝代：明

绝顶开高阁，雄规壮北门。侧身见辽海，举首接天阍。击楫前贤志，裁襟国士恩。叮咛二三子，毋负此盟言。
督兵援闽游雁山戏集为诗
作者：戚继光
朝代：明

灌木苍苍潦水收，展旗迢递下闽州。石僧卓笔含珠晓，玉女乘鸾瀑布秋。仙子屏炉回候雁，天孙刀剪傍牵牛。神工特为东南缺，砥柱巍然立海陬。
督兵过潮州渡
作者：戚继光
朝代：明
体裁：七言绝句

汗血炎方七见春，又随残月渡江津。行藏莫遣沙鸥识，一片浮云是此身。
石匣四松
作者：戚继光
朝代：明

翛然相倚翠堪餐，龙卧鸾翔各羽翰。对尔十年流景易，会心一日宦途难！涛回小簟侵人骨，梦破层阴悟鼠肝。莫道大夫能变化，贞操不易雪霜寒！
石塘岭鹦鹉岩·其一
作者：戚继光
朝代：明

翠羽丹崖敞碧天，飞来风雨不知年。肯饶寸舌呼余粒，惟有精神倚暮烟。
石塘岭鹦鹉岩·其二
作者：戚继光
朝代：明

侧身天地欲言难，故向空山戢羽翰。雨后千林争起色，月中片石怯生寒。更无金锁惊春梦，似有清音落暮滩。一自边城留幻迹，陇西云树几凋残。
秋日
作者：戚继光
朝代：明

经时谢客掩柴关，秋入江皋草色斑。玉露凄清天宇迥，金风萧瑟洞云闲。苍苍晚木群猿集，历历睛沙一鸟还。偶上高楼意疏豁，山河极目转愁颜。清溪谁与濯尘缨，水气常昏海上城。北塞晓烟嘶戍马，西风寒浪吸长鲸。旗翻紫电皇威远，剑跃青虹阃令明。骄子莫询周鼎重，郁葱佳气满神京。
秋日·其一
作者：戚继光
朝代：明

经时谢客掩柴关，秋入江皋草色斑。玉露凄清天宇迥，金风萧瑟洞云闲。苍苍晚木群猿集，历历睛沙一鸟还。偶上高楼意疏豁，山河极目转愁颜。
秋日·其二
作者：戚继光
朝代：明

清溪谁与濯尘缨，水气常昏海上城。北塞晓烟嘶戍马，西风寒浪吸长鲸。旗翻紫电皇威远，剑跃青虹阃令明。骄子莫询周鼎重，郁葱佳气满神京。
秋日承召泛舟，后登峰台寺，赋此
作者：戚继光
朝代：明

萧鼓下长河，中流发棹歌。野云随岸阔，秋色逐帆多。为惜经年别，翻怜此日过。凭高追往事，双鬓已成皤。
秋日送别协守李副将军及吴参戎于滦水上
作者：戚继光
朝代：明

半百风尘暂息居，伤心相对各踌躇。当时未信塞翁智，千古徒传蜀相疏。红叶无边云外树，青蝇不尽箧中书。秦关越水同天地，常把殷勤付雁鱼。
秋日邀友人同登三屯之阴山
作者：戚继光
朝代：明

秋入千山静，东来紫气多。德星高可摘，碣石醉堪磨。九塞劳车马，孤辰傍薜萝。偶闻击柝者，回首愧烟波。
秋日饮孙协镇葡萄园，忆北平傅、陈二使君
作者：戚继光
朝代：明

不见浮槎博望侯，相看苍干已成虬。珠龙当日俦能致，射海何年迹并收？云拥北平淹使节，梦遥南国下鲸流。累累架底容吾醉，为有诸君尽虎头。
秋涧
作者：戚继光
朝代：明

寒碧不盈掬，山花欲盈筐。同侪好相待，从容采其芳。
端午方景武山人以赵藩骰牌巧扇见寄
作者：戚继光
朝代：明

闻说齐纨巧，何如赵箑新。翩翻辞帝子，意气许纶巾。摇落蒲觞月，惊挥塞上尘。枭卢只眼底，儋石未全贫。
端阳奉邀藩臬诸司观龙舟有作
作者：戚继光
朝代：明

参差飞鹢集中流，振地欢声竞楚舟。宪纪高悬明法象，海氛常净见吁筹。江潭独抱孤臣节，身世何须渔父谋。一片丹心风浪里，心怀击楫敢忘忧！
纪事
作者：戚继光
朝代：明

十年荼毒悲闽徼，壬戌扬旌岊水湄。剑倚秋风平剧垒，帆悬涨海聚新夷。翻思往日同盟地，何似中流击楫时！报国志酬民恨雪，艰虞此意更谁知？
纪梦
作者：戚继光
朝代：明

平楚何来使者骢，为言圣主是重瞳。中兴礼乐当年异，上国文章振代雄。但说梯航归越雉，还看社稷倚周公。抱关小吏君休问，一任东流泛短蓬。
练武太平，登南庙望北山古刹，感怀赋此
作者：戚继光
朝代：明

忆昔从戎向北陲，重来持节鬓成丝。夜悬炎海烽烟梦，时听严关杕杜诗。古戍寒云过铁马，中原睛日闪牙旗。安危赖有诸君在，酹酒还期下月支。
结夏山中寄都塞上诸知己
作者：戚继光
朝代：明

六月园林意自凉，纷纷开落住时芳。莫招仙子层霄远，且傍佳人舞袖狂。鸥鹭沙头原有侣，鹓鸾天上自成行。宰官若问山中况，日日清风薜荔床。九曲河流返汉槎，蓬莱原有野人家。堪伤地僻虚谈麈，总是山高障落霞。花发旧林春自足，醉来清夜月遍赊。尚知造化犹怜拙，孤屿仍留篆鸟沙。
结夏山中寄都塞上诸知己·其一
作者：戚继光
朝代：明

六月园林意自凉，纷纷开落住时芳。莫招仙子层霄远，且傍佳人舞袖狂。鸥鹭沙头原有侣，鹓鸾天上自成行。宰官若问山中况，日日清风薜荔床。
结夏山中寄都塞上诸知己·其二
作者：戚继光
朝代：明

九曲河流返汉槎，蓬莱原有野人家。堪伤地僻虚谈麈，总是山高障落霞。花发旧林春自足，醉来清夜月遍赊。尚知造化犹怜拙，孤屿仍留篆鸟沙。
缃桃戏题
作者：戚继光
朝代：明

缃桃千叶正宜春，万里风尘叹此身。移向平章亭子畔，徘徊应忆武陵人。
自取池
作者：戚继光
朝代：明

挠之亦浊，澄之亦清。名曰自取，濯足濯缨。
舟行有感
作者：戚继光
朝代：明

孤帆远浦暮云低，海祲遥连望眼迷。滴尽春愁三日雨，叫残香梦五更鸡。喜看赤日经黄道，却爱青山转碧溪。此际黄冠应底事，天恩曾许谒夷齐。
船厂阻雨
作者：戚继光
朝代：明

春雨下危墙，烟波正渺茫。好山当幕府，壮士挽天潢。鸟立林边石，人归海上航。驱驰还我辈，不惜鬓毛苍。
蓟门述
作者：戚继光
朝代：明

忆从结发时，远戍渔阳陬。官卑分易尽，常得櫜鞬游。倏奉天王命，分符东海头。怒发凌齐飙，壮图指吴钩。弹冠桑梓间，父老慰且酬。再拜谢父老，黾勉展所猷。薄言省繁役，妄意振颓流。遂得循例迁，幸免覆餗羞。乙卯入吴会，倭奴正虔刘。帆樯日无辉，烽燹天为愁。征兵出万里，吴儿何能谋？但称练土著，伊谁为之筹？予承两将后，覆辙不敢由。檄募婺越士，交知苦相留。当日主此盟，惟有谭郡侯。转瞬蔚如云，士气横南州。才罢远方戍，始减征徙忧。三年戢吴越，乃及闽楚畴。六年事闽楚，五岭兴戈矛。一时氛祲中，跃马更操舟。狐鼠无遗踪，鲸鲵能复裒？余黎既复业，残邑亦遂收。海波息奔腾，山鬼绝啁啾。驱驰片心存，至死那敢休！方为永安计，海滨肆探求。遴卒与澄籍，旦夕虑已周。无何奉明诏，油幢移北壤。假之旷代私，谬叨诸帅长。庙议阅秋冬，未能定衔鞅。枳橘诚足疑，参辰竟殊象。边行历艰虞，拊膺频恻怆。封章几万言，激烈一朝上。圣明不予罪，天恩益骀荡。开府蓟门东，复俾孤臣往。至尊忧时殷，卿辅惜才广。护持过婴儿，信任鲜猜党。感深继以泣，何从展榛莽？杪春复行边，严风尚萧爽。柳条青未回，烧痕黑犹敞。拟筑敌虏台，三千列嵣㟐。庶几沙漠踪，一顾在指掌。天险真足乘，天威益堪仰。巨工眇程期，虑材更镌磉。石涧深莫穷，遥岑几万丈。联臂攀复登，丁丁振余响。于役固焦劳，输诚靡抢攘。道逢老边卒，白发两垂颐。不避五兵锋，向予重致词。片言欲出口，双泪惨涟洏。次第吐边情，一一三嗟咨。赢卒当雄关，茕茕命如丝。饷饩虽有常，粗粝不可炊。仓庾隔数舍，两斛月所糜。强者力负归，弱者易铢锱。市贾谁欲售，竟为廪人资。旧积与新征，交并眩所司。陈陈恨相因，循弊无已时。属夷时近关，仓皇势莫支。外以助虏奸，内以邀重贻。拂意戕逻卒，王制辄见縻。将吏畏简书，徒增抚赉资。即殚战士膏，莫逆猾虏姿。爰立樵采法，以饰赋敛基。公私倘各遂，樵采亦其宜。乃今则不然，岁岁徒伤悲。枵腹出关去，目昏神尤萎。或返或见俘，吉凶难预期。哭声应斧声，山风转凄其。束薪未满额，公庭惧鞭笞。侯门妻与母，对语情弗持。尚谓官家饷，足疗数口饥。妇人处闺阁，时艰奚能知？寥寥升斗间，凋耗讵有差？既均偿马金，充薪亦在兹。沟壑立可待，十户九仳离。昼夜分乘城，一卒守数陴。落落似晨星，迹远宁附丽？弧戟藓半侵，刁斗音空齐。修筑十载余，但见来胡儿。治险既艰难，恃险亦倾危。莫谓两无益，谁从求端倪？兼之制外役，使者纷路歧。严工即复停，且逐使者驰。终岁苦莫陈，无能扬双眉。士困每不堪，边臣尤失意。俸给未或敷，曷由章厥志？俯仰苟混淆，曷由措厥事？廉毅天降衷，岂无平旦气？浊水视清尘，飞沉两暌异。嗟嗟佐吏威，扬鞭动恣肆。道左贵鸱蹲，庭前爱狐媚。由是裨校流，上及参游辈。奔走车尘前，屈体若僮隶。恃操荣辱柄，睚眦立倾置。忽薰倏为莸，当路安得识？伤哉七曜明，难悉覆盆翳。主吏尚不免，讵暇问入卫？将欲列守陴，边工胡敢废？将欲练备虏，边工胡能暨？将欲罢边工，战守势轩轾。嗟乎，塞垣将校殊堪伤，闻之凄楚彻肝肠。于今满眼遍痍疮，谁为穷边独沾裳？莫讶反复还摧藏，移桡吕梁驰太行。古来人情元靡常，何况琼簪铁裲裆！吾曹致身期飞扬，不必尤人当自臧。上勤国豢十代强，偶荷戈矛临边疆。既无能赋退虏章，复无计缚左贤王。徒与斯世相低昂，韬钤未闲谋稻粱。边事日隳习日荒，西北之陲嗟金汤。君看圣代边策长，六十万人俱戎装。不将筋力答吾皇，方寸何安颜何光！蓟门老卒言非狂，令予挥涕立斜阳。浮生俄顷休回翔，努力人纪与天纲。为子死孝行聿彰，为臣死忠国之良。勿以余词空慨慷，千秋姓字期垂芳。
蓟门述·其一
作者：戚继光
朝代：明

忆从结发时，远戍渔阳陬。官卑分易尽，常得櫜鞬游。倏奉天王命，分符东海头。怒发凌齐飙，壮图指吴钩。弹冠桑梓间，父老慰且酬。再拜谢父老，黾勉展所猷。薄言省繁役，妄意振颓流。遂得循例迁，幸免覆餗羞。乙卯入吴会，倭奴正虔刘。帆樯日无辉，烽燹天为愁。征兵出万里，吴儿何能谋？但称练土著，伊谁为之筹？予承两将后，覆辙不敢由。檄募婺越士，交知苦相留。当日主此盟，惟有谭郡侯。转瞬蔚如云，士气横南州。才罢远方戍，始减征徙忧。三年戢吴越，乃及闽楚畴。六年事闽楚，五岭兴戈矛。一时氛祲中，跃马更操舟。狐鼠无遗踪，鲸鲵能复裒？余黎既复业，残邑亦遂收。海波息奔腾，山鬼绝啁啾。驱驰片心存，至死那敢休！方为永安计，海滨肆探求。遴卒与澄籍，旦夕虑已周。
蓟门述·其三
作者：戚继光
朝代：明

道逢老边卒，白发两垂颐。不避五兵锋，向予重致词。片言欲出口，双泪惨涟洏。次第吐边情，一一三嗟咨。赢卒当雄关，茕茕命如丝。饷饩虽有常，粗粝不可炊。仓庾隔数舍，两斛月所糜。强者力负归，弱者易铢锱。市贾谁欲售，竟为廪人资。旧积与新征，交并眩所司。陈陈恨相因，循弊无已时。属夷时近关，仓皇势莫支。外以助虏奸，内以邀重贻。拂意戕逻卒，王制辄见縻。将吏畏简书，徒增抚赉资。即殚战士膏，莫逆猾虏姿。爰立樵采法，以饰赋敛基。公私倘各遂，樵采亦其宜。乃今则不然，岁岁徒伤悲。枵腹出关去，目昏神尤萎。或返或见俘，吉凶难预期。哭声应斧声，山风转凄其。束薪未满额，公庭惧鞭笞。侯门妻与母，对语情弗持。尚谓官家饷，足疗数口饥。妇人处闺阁，时艰奚能知？寥寥升斗间，凋耗讵有差？既均偿马金，充薪亦在兹。沟壑立可待，十户九仳离。
蓟门述·其二
作者：戚继光
朝代：明

无何奉明诏，油幢移北壤。假之旷代私，谬叨诸帅长。庙议阅秋冬，未能定衔鞅。枳橘诚足疑，参辰竟殊象。边行历艰虞，拊膺频恻怆。封章几万言，激烈一朝上。圣明不予罪，天恩益骀荡。开府蓟门东，复俾孤臣往。至尊忧时殷，卿辅惜才广。护持过婴儿，信任鲜猜党。感深继以泣，何从展榛莽？杪春复行边，严风尚萧爽。柳条青未回，烧痕黑犹敞。拟筑敌虏台，三千列嵣㟐。庶几沙漠踪，一顾在指掌。天险真足乘，天威益堪仰。巨工眇程期，虑材更镌磉。石涧深莫穷，遥岑几万丈。联臂攀复登，丁丁振余响。于役固焦劳，输诚靡抢攘。
蓟门述·其五
作者：戚继光
朝代：明

嗟乎，塞垣将校殊堪伤，闻之凄楚彻肝肠。于今满眼遍痍疮，谁为穷边独沾裳？莫讶反复还摧藏，移桡吕梁驰太行。古来人情元靡常，何况琼簪铁裲裆！吾曹致身期飞扬，不必尤人当自臧。上勤国豢十代强，偶荷戈矛临边疆。既无能赋退虏章，复无计缚左贤王。徒与斯世相低昂，韬钤未闲谋稻粱。边事日隳习日荒，西北之陲嗟金汤。君看圣代边策长，六十万人俱戎装。不将筋力答吾皇，方寸何安颜何光！蓟门老卒言非狂，令予挥涕立斜阳。浮生俄顷休回翔，努力人纪与天纲。为子死孝行聿彰，为臣死忠国之良。勿以余词空慨慷，千秋姓字期垂芳。
蓟门述·其四
作者：戚继光
朝代：明

昼夜分乘城，一卒守数陴。落落似晨星，迹远宁附丽？弧戟藓半侵，刁斗音空齐。修筑十载余，但见来胡儿。治险既艰难，恃险亦倾危。莫谓两无益，谁从求端倪？兼之制外役，使者纷路歧。严工即复停，且逐使者驰。终岁苦莫陈，无能扬双眉。士困每不堪，边臣尤失意。俸给未或敷，曷由章厥志？俯仰苟混淆，曷由措厥事？廉毅天降衷，岂无平旦气？浊水视清尘，飞沉两暌异。嗟嗟佐吏威，扬鞭动恣肆。道左贵鸱蹲，庭前爱狐媚。由是裨校流，上及参游辈。奔走车尘前，屈体若僮隶。恃操荣辱柄，睚眦立倾置。忽薰倏为莸，当路安得识？伤哉七曜明，难悉覆盆翳。主吏尚不免，讵暇问入卫？将欲列守陴，边工胡敢废？将欲练备虏，边工胡能暨？将欲罢边工，战守势轩轾。
蓟门雨霁
作者：戚继光
朝代：明

阳光隐现塞天昏，一半山容带雨痕。新水乱侵黄草岸，残烟淡衬绿杨村。胡收野马休南牧，汉有雄师在北门。筹国莫矜无战伐，闻看游骑猎秋屯。
行边
作者：戚继光
朝代：明

花事蹉跎候雁催，江南三月送春回。蓟门桃李应何限，岁岁不知春去来。
行边述
作者：戚继光
朝代：明

花事蹉跎候雁催，江南三月送春回。蓟门桃李应何限，岁岁不知春去来！
见柳絮牡丹有感
作者：戚继光
朝代：明

一团晴雪乱阶除，雨后名花入眼疏。春来春去天下似，不知何处是春居？
观迎春
作者：戚继光
朝代：明

三农东作喜开先，箫鼓声阗此地偏。薄海共逢文化日，殊方初颂武功年。艳看罗绮千门集，笑拥鱼龙百戏传。万里阳和虽有脚，总应不到二毛边。
诸公秋日过访滦上即席奉呈
作者：戚继光
朝代：明

结驷何期蓟北城，德星忽傍碛沙明。谈锋独感匡扶志，禄食同衔顾遇情。三辅桑麻连朔野，万方玉帛拥神京。秋回战气为山色，醉倚崆峒看洗兵。
读刘使君诗，遂为却寄
作者：戚继光
朝代：明

关塞劻勷客，方亭许数过。月光随树转，花色媚春多。意气看裘马，帘笼护薜萝。半生尘土梦，相对愧南柯。地忆桃源胜，亭开雉堞长。虚星侵几榻，古调出丝簧。但得华胥乐，无论太守章。君家世业在，不必让诸王。
读刘使君诗，遂为却寄·其一
作者：戚继光
朝代：明

关塞劻勷客，方亭许数过。月光随树转，花色媚春多。意气看裘马，帘笼护薜萝。半生尘土梦，相对愧南柯。
读刘使君诗，遂为却寄·其二
作者：戚继光
朝代：明

地忆桃源胜，亭开雉堞长。虚星侵几榻，古调出丝簧。但得华胥乐，无论太守章。君家世业在，不必让诸王。
读史
作者：戚继光
朝代：明

女娲矜巧智，炼石补天漏。秦王恃威力，举鞭石可走。愚夫秉至性，金石良非偶。豫生报国士，三伏漆身黝。嗟哉樊将军，赠轲以其首。浣沙有贞女，轻生如敝帚。智可下三军，威劫六国后。莫转愚夫心，乃失函关守。圣人贵至诚，立法尚平厚。尧舜恭己任其贤，四海嗥嗥智巧闲。回首唐虞青简在，愚夫爱生甘倒悬。
读孤愤集
作者：戚继光
朝代：明

独夜秉青藜，往迹何历历。有恨拂龙泉，生不与时适。古来兴废事，掩卷三太息。呜呼少保冤，九州目所击。书空徒咨嗟，谁为吁天策？不知后世人，视今何如昔。义士莫向江南行，尸祝家家正寒食。
谢参知陈、少参梁联樯为送，尽境始别
作者：戚继光
朝代：明

东泛江流逆更狂，宪旌千里送归航。百年义重看云外，匝月情同去水长。楚粤天分伤把袂，舟车地迥动离觞。应知意气凌今古，便到蓬莱亦未央！道远情劳客散时，双旌何事又相迟？珠江共楫凌江返，宦海同缘别海悲。胜境相携伤去住，联舟唱和惜分离。骊驹歌罢家何处，直借高风到嵎夷。
谢参知陈、少参梁联樯为送，尽境始别·其一
作者：戚继光
朝代：明

东泛江流逆更狂，宪旌千里送归航。百年义重看云外，匝月情同去水长。楚粤天分伤把袂，舟车地迥动离觞。应知意气凌今古，便到蓬莱亦未央！
谢参知陈、少参梁联樯为送，尽境始别·其二
作者：戚继光
朝代：明

道远情劳客散时，双旌何事又相迟？珠江共楫凌江返，宦海同缘别海悲。胜境相携伤去住，联舟唱和惜分离。骊驹歌罢家何处，直借高风到嵎夷。
赠前婺川令毛公迁舍
作者：戚继光
朝代：明

六年婺水尚遗思，择里三迁裕德时。竹叶遥分滦海色，桂花初发蓟门枝。官从丹窟颜应驻，业喜趋庭发未丝。独愧征尘老双鬓，羡君能诵考槃诗。
赠无终洞道士
作者：戚继光
朝代：明

七日山中已烂柯，岂期再为道人过？年来鹤驭经多少，纵有无终奈尔何！
赠杜氏归济北
作者：戚继光
朝代：明

当年紫气度黄河，今日青霞出大罗。不藉金光分造化，常令石室护松萝。书传扶广开诸岳，佩有灵飞走百魔。一片归云仙路杳，可教关吏叹蹉跎！
赤灵符
作者：戚继光
朝代：明

病骨嶙嶙强自撑，每从马革问余生。而今万里无烽火，不用灵符辟五兵。
赴粤途中述
作者：戚继光
朝代：明

四十年来汗血间，征鞍重度穆陵关。如今南北多良将，何日天王为赐环？再渡长江旅梦牵，歌声子夜逐秋舷。人间苦海波犹沸，天上春风祗自偏。倏报南天未息氛，楼船飞鹚渡江濆。帆头应挂故乡月，陇外不知何处云。
赴粤途中述·其一
作者：戚继光
朝代：明

四十年来汗血间，征鞍重度穆陵关。如今南北多良将，何日天王为赐环？
赴粤途中述·其三
作者：戚继光
朝代：明

倏报南天未息氛，楼船飞鹚渡江濆。帆头应挂故乡月，陇外不知何处云。
赴粤途中述·其二
作者：戚继光
朝代：明

再渡长江旅梦牵，歌声子夜逐秋舷。人间苦海波犹沸，天上春风祗自偏。
辛亥年戍边有感
作者：戚继光
朝代：明

结束远从征，辞家已百程。欲疲东海骑，渐老朔方兵。井邑财应竭，藩篱势未成。每经霜露候，报国眼常明。
辛未送谭司马、甲戌送刘司空、戊寅送杨司寇，俱至牛山有感
作者：戚继光
朝代：明

春拥油幢出远山，十年三到白河湾。生平自分无骸骨，却是人间有玉关！
辛未除夕
作者：戚继光
朝代：明

四指回杓犹障塞，颠毛如许怯簪冠。惊心岁月愁仍在，回首风尘梦已阑。百战劳销千口集，万金散尽几人欢。燕然北望空弹剑，马革寻常片石难。
辛未除夕二首
作者：戚继光
朝代：明

四指回杓犹障塞，颠毛如许怯簪冠。惊心岁月愁仍在，回首风尘梦已阑。百战劳销千口集，万金散尽几人欢？燕然北望空弹剑，马革寻常片石难！一奉征书向蓟丘，盐车几度叹骅骝。幽兰堪纫清时佩，薏苡何辞绝塞愁！忽讶光阴明曰改，都将辛苦二毛收。狂胡索饷今犹急，闻说边人涕泪流。
辛未除夕二首·其一
作者：戚继光
朝代：明

四指回杓犹障塞，颠毛如许怯簪冠。惊心岁月愁仍在，回首风尘梦已阑。百战劳销千口集，万金散尽几人欢？燕然北望空弹剑，马革寻常片石难！
辛未除夕二首·其二
作者：戚继光
朝代：明

一奉征书向蓟丘，盐车几度叹骅骝。幽兰堪纫清时佩，薏苡何辞绝塞愁！忽讶光阴明曰改，都将辛苦二毛收。狂胡索饷今犹急，闻说边人涕泪流。
过严子陵祠
作者：戚继光
朝代：明

当时虎符臣，千载羊裘友。试看元勋台，何似山祠久。
过文登营
作者：戚继光
朝代：明

冉冉双幡度海涯，晓烟低护野人家。谁将春色来残堞，独有天风送短茄。水落尚存秦代石，潮来不见汉时槎。遥知百国微茫外，未敢忘危负岁华。？
过文登营
作者：戚继光
朝代：明

冉冉双幡渡海涯，晓烟低护野人家。谁将春色来残堞，独有天风送短笳。水落尚存秦代石，潮来不见汉时槎。遥知百国微茫外，未敢忘危负岁华。
过清风岭节妇祠
作者：戚继光
朝代：明

清风名岭复名寺，往事依然动客悲。岭下年年驰驷马，何如节妇荐江蓠？
过游乡有感
作者：戚继光
朝代：明

勒马游乡乡思催，十年不上望乡台。明时愁负余双鬓，谁问陵阳三献来？
述竹间妇
作者：戚继光
朝代：明

绿竹映芳渚，竹里谁家女？手攀竹上枝，咄咄时自语。高楼临通津，朝暮阅行人。芳颜易老妾未售，不是知心肯托身？
送侯民部守思恩
作者：戚继光
朝代：明

杨柳春深易水濆，十年交谊两离群。中朝经术还酬主，西粤江山待使君。士马渐强边计在，幨帷初启郡符分。政成莫问长安远，回首天涯见五云。
送刘太守赴武定
作者：戚继光
朝代：明

几年烽火照江门，樽俎相看意气存。天上论功分五马，滇南问俗过双幡。秋高铜柱蛮云净，月度金沙旅雁繁。圣代共推刘宠政，好从斗极望中原。
送别
作者：戚继光
朝代：明

帘外漏传疏雨，篱边风递幽香。明日使君归去，一方月照空梁。
送别总镇刘公
作者：戚继光
朝代：明

百年天地识孤忠，九塞旌旗羡更雄。易水光分典属国，太行色起右扶风。论文几度同听雨，把剑中宵自吐虹。词客相看多不薄，早将椽笔赋彤弓。
送北平阳郡丞守庐陵
作者：戚继光
朝代：明

负弩谁先五马驱，棠阴骊唱为踟蹰。循良雅称中兴吏，保障重开大楚图。孤竹风流增卧辙，豫章春色待分符。无言此别河山邈，露冕声名满帝都。
送叶山人归恒安·其一
作者：戚继光
朝代：明

仗剑来辽西，徘徊望恒安。古塞下秋色，清霜侵鹖冠。长揖谢比邻，几屦向岩岵。时从倦鸟栖，亦与浮云伍。俗情既难协，衡宁堪留连。中心识者稀，恍惚羲皇前。惜此辕下驹，徒羡青冥翼。汗血岂足怜，皮骨易抛掷。论交繄早岁，自首乃所期。歧路一何广，雅志遂参差。剑合古有言，分金亦吾党。握手且踟蹰，迢迢叹孤往。任侠应多愧，还丹好自求。不知他日泪，谁为故人流？
送叶山人归恒安·其二
作者：戚继光
朝代：明

浮世蹉跎易白头，毋令旧约负沙鸥。蚤知裘剑归山好，不傍风尘作远游。
送同年刘都护
作者：戚继光
朝代：明

伟矣刘都护，翩翩济北来。侠怀犹似昔，笑口向谁开？一别鹰扬会，相怜虎窟回。家贫休卖剑，圣主正抡才。
送学仙者入辽
作者：戚继光
朝代：明

令威一去几千载，瑶草萋萋华表闲。不为采芝迟海外，还逢化鹤到人间。
送崔刺史之广德
作者：戚继光
朝代：明

横山西去近皇都，十载青云羡壮图。起草旧从金虎署，行春初领玉麟符。尊前离别蝉声满，天外憔幨海气孤。独倚辕门听过雁，上林秋色待骊驹。
送张中丞开府辽阳
作者：戚继光
朝代：明

海祲初消柳色斑，春随使节度榆关。櫜鞬日暖辽阳近，笳鼓风生锦水闲。三辅经纶留宦辙，一时勋业动人寰。徘徊重惜临滦意，丹陛方虚司马班。
送徐使君参知山东政事二首
作者：戚继光
朝代：明

监兵六郡节旄新，元是褰帷第一人。患难相将兰作佩，生平独立玉为身。曾消汉士沙中语，更却胡儿碛外尘。桑梓何因私帝泽，岁星今已在东秦。储胥百万识奇才，东向扶桑岳色开。潞水片帆看复合，丰城神剑去还来。离歌忽起山头月，酾酒能忘塞上台？君下三齐知忆我，朔风吹雁到蓬莱。
送徐使君参知山东政事二首·其一
作者：戚继光
朝代：明

监兵六郡节旄新，元是褰帷第一人。患难相将兰作佩，生平独立玉为身。曾消汉士沙中语，更却胡儿碛外尘。桑梓何因私帝泽，岁星今已在东秦。
送徐使君参知山东政事二首·其二
作者：戚继光
朝代：明

储胥百万识奇才，东向扶桑岳色开。潞水片帆看复合，丰城神剑去还来。离歌忽起山头月，酾酒能忘塞上台？君下三齐知忆我，朔风吹雁到蓬莱。
送文学郭建初归闽
作者：戚继光
朝代：明

夕阳惨澹众芳歇，木叶脱尽群山高。一尊万里坐超忽，浮生如此亦已劳。君来暑深去秋杪，意气自谓凌风涛。醉挥彩笔时侧目，况复过从鞬与櫜。青袍凋敝犹未售，古今扼腕多英髦。幕中校艺万夫敌，衔杯出塞谁称豪！问天天欲何为者，高阳大名遽相假！逸态常留山简前，壮心不在少卿下。朔风归渡延平津，何日风尘手重把？君王更起黄金台，会见东南至天马。
送曹将军擢领南兵还越
作者：戚继光
朝代：明

投笔当年勒汉勋，驱驰南北独怜君。天遥海上金汤在，地壮渔阳版锸分。蚤识名家还越郡，今看精骑属将军。关楼秋望旌旄色，佳气如含紫塞云。
送李文学归蓬莱
作者：戚继光
朝代：明

早年结社蓬莱下，塞上重逢已二毛。天与龙蛇开笔阵，地分貔虎愧戎韬。郊原酒尽雨声细，岛屿人归海气高。丛桂芳时应入越，扁舟随处任君豪。
送欧廷评仑山迁南工部
作者：戚继光
朝代：明

留京王气自天开，三署初逢载笔来。早慕玄熊平水土，至尊一日借君才。朝辞北寺五云傍，暮指中流万鹢翔。若过江都应系缆，手栽桃李已成行。家传六一有遗风，昭代为郎意独雄。候雁北来新调好，文星南度大江空。罗浮苍茜傍君偏，忆共观涛十四年。莫问盍簪知有日，主恩重奏柏粱篇。
送欧廷评仑山迁南工部·其一
作者：戚继光
朝代：明

留京王气自天开，三署初逢载笔来。早慕玄熊平水土，至尊一日借君才。
送欧廷评仑山迁南工部·其三
作者：戚继光
朝代：明

家传六一有遗风，昭代为郎意独雄。候雁北来新调好，文星南度大江空。
送欧廷评仑山迁南工部·其二
作者：戚继光
朝代：明

朝辞北寺五云傍，暮指中流万鹢翔。若过江都应系缆，手栽桃李已成行。
送欧廷评仑山迁南工部·其四
作者：戚继光
朝代：明

罗浮苍茜傍君偏，忆共观涛十四年。莫问盍簪知有日，主恩重奏柏粱篇。
送泾水王使君镇辽海
作者：戚继光
朝代：明

天末逢君感慨生，星轺万里又东征。谁云斗氏终无国，独与王家旧有盟。去后儿童犹护辙，重来父老更含情。从今辽海休传箭，仗剑相看是此行。
送王山人南还
作者：戚继光
朝代：明

天风万里过仙槎，滦水光摇彩笔花。慷慨已知凌大漠，艰虞何用问悲笳。乍看白发乾坤短，忍听骊驹道路赊！秋雁图南江国近，边臣愁绝久无家。
送美弟之任金山
作者：戚继光
朝代：明

骊驹系雨向郊墟，长夏分携伏枕余。百代家声重赖汝，半生心事独愁予。东归松槚停骖外，南去鲸鲵避楫初。别酒泪痕浑是血，年年塞雁问吴书。
送邹隐君归洞庭
作者：戚继光
朝代：明

皓首相逢意气殊，谁知大雅在菰芦。客星起色当东辅，碣石雄谈入太湖。万顷烟消鸿影度，两山寒浸月华孤。扁舟好逐鸱夷侣，能忆边庭岁易徂？
送钱大别驾之太仓
作者：戚继光
朝代：明

于越谈经二十年，汉庭今日借才贤。云开骥足时堪远，地有龙门客最先。天子正忧吴会急，王臣莫厌海邦偏。三吴使者如相问，直北棠阴满护燕。
送陈将军留守承天
作者：戚继光
朝代：明

天为闽越息风尘，借箸奇能动鬼神。二十年来劳汗马，五千里外过征轮。义高田孟翻多议，家似韩原未是贫。忽听离歌秋色里，当杯不觉倍酸辛。
送隆上人归肇林新刹
作者：戚继光
朝代：明

万里新都问法还，几年杖锡遍燕关。天空真界分三世，月度禅枝忆五山。随处冥心祗树里，有时清梵暮涛间。宰官欲问边臣况，赤胆犹悬鬓已斑。
送黄医官南还
作者：戚继光
朝代：明

少年结侠如君少，况复神楼旧业奇。松菊满庭归正好，春鸿回首慰相思。
郑山人自闽赴友难归，诗以赠之
作者：戚继光
朝代：明

海上昔传有侠士，二十年来竟谁是？鹖冠赴难风尘里，九塞三山八千里。伤心泪洒将军坟，滦水无声低暮云。呜呼夜台闻不闻，先生义气高人群！南归笑掷囊中字，不向人间道其事。
部兵戍蓟
作者：戚继光
朝代：明

叱马过幽州，横行北海头。朔风喧露鼓，飞电激蛇矛。奋臂千山振，英声百战留。天威扬万里，不必侈封侯。
金岭驿
作者：戚继光
朝代：明

楚雀声中感慨深，邮亭午梦苦相侵。院幽昼永无人到，啼罢槐阴过柳阴。
铁马
作者：戚继光
朝代：明

一簇敲风百炼成，中宵惊起玉关情。总然用尽檐前力，应是无心为利名。
闺意
作者：戚继光
朝代：明

不见郎君到，但见塞鸿归。鸿归知妾意，故向楼前飞。
雨夜饮客震湖舟中有感赋此
作者：戚继光
朝代：明

细雨霏微六月残，青萍有客扣柴栏。据床野老呼难醒，绕屋歌儿声更欢。总有相思连夜发，更疑解语晓风寒。主恩未敢虚图报，白眼纷纷且自宽。
雪树
作者：戚继光
朝代：明

丛林凝雪时，琼花耀长路。忽忽来羲和，依然见枯树。
雾灵山
作者：戚继光
朝代：明

昔人说法暮云残，几度劳歌秋草寒。日月四千俱佛土，山河百二尽龙蟠。南瞻御气长安近，北俯胡沙属国宽。乐界自迷归去路，却嫌苦海殢缨冠。
韬钤深处
作者：戚继光
朝代：明

小筑惭高枕，忧时旧有盟。呼尊来揖客，挥麈坐谈兵。云护牙签满，星含宝剑横。封侯非我意，但愿海波平。
韬钤深处
作者：戚继光
朝代：明
体裁：诗

小筑暂高枕，忧时旧有盟。呼樽来揖客，挥麈坐谈兵。云护牙签满，星含宝剑横。封侯非我意，但愿海波平。
题万年宫壁
作者：戚继光
朝代：明

一剑横空星斗寒，甫随平虏复征蛮。他年觅取封侯印，愿向君王换此山。
题廖贞女卷
作者：戚继光
朝代：明

昔读卫姬传，今征廖女辞。乘龙不可待，别鹤动成悲。操拟冰霜在，心应天地知。行看紫泥下，千古照门楣。
题武夷
作者：戚继光
朝代：明
体裁：七言绝句

一剑横空星斗寒，甫随平北复征蛮。他年觅得封侯印，愿学幽人住此山。
马上作
作者：戚继光
朝代：明
体裁：诗

南北驱驰报主情，江花边月笑平生。一年三百六十日，多是横戈马上行。
马上作
作者：戚继光
朝代：明

南北驱驰报主情，江花边草笑平生。
一年三百六十日，多是横戈马上行。
马上作
作者：戚继光
朝代：明

南北驱驰报主情，江花边草笑平生。（边草一作：边月）一年三百六十日，多是横戈马上行。
马头山别陈狼牙
作者：戚继光
朝代：明

万石嵯峨秋色深，居然天险待登临。防胡莫问当年事，惜别堪怜此日心。满前貔虎换龙蛇，上谷文星傍建牙。一出罗浮多少日，早将名姓播中华。
马头山别陈狼牙·其一
作者：戚继光
朝代：明

万石嵯峨秋色深，居然天险待登临。防胡莫问当年事，惜别堪怜此日心。
马头山别陈狼牙·其二
作者：戚继光
朝代：明

满前貔虎换龙蛇，上谷文星傍建牙。一出罗浮多少日，早将名姓播中华。
黠虏献俘得封，坚志贡市
作者：戚继光
朝代：明

狂胡初款塞，飞诏出云中。自古绥戎策，应难此日同。王者原无外，残黎莫隐忧。已闻兵马诏，相继下深秋。
黠虏献俘得封，坚志贡市·其一
作者：戚继光
朝代：明

狂胡初款塞，飞诏出云中。自古绥戎策，应难此日同。
黠虏献俘得封，坚志贡市·其二
作者：戚继光
朝代：明

王者原无外，残黎莫隐忧。已闻兵马诏，相继下深秋。
龙潭
作者：戚继光
朝代：明

紫极龙飞冀北春，石潭犹自守鲛人。风云气薄山河迥，闾阖睛开日月新。三辅看天常五色，万年卜世自中宸。同游不少扳鳞志，独有波臣愧此身。
送冯南江谪戍归吴
作者：戚贤
朝代：明
体裁：五言排律

落落南江客，萧萧事远游。风尘莽分手，云物迥深愁。柱砥中流急，鸡鸣山雨秋。调高应不解，道在又何求。贾傅还前席，莱公亦此州。圣明元有待，珍重一时留。
春日江上
作者：戚韶
朝代：明
体裁：七言律诗

江晴燕子故飞飞，江上春帆何处归。南浦久怀芹菜美，北山初献蕨苗肥。心惊醉语常多悔，事到中年渐觉非。明日舞雩须一往，二三童子试春衣。
菖蒲
作者：戚韶
朝代：明
体裁：七言绝句

一拳石上起根苗，堪与仙家伴寂寥。自恨立身无寸土，受人滴水也难消。
记事
作者：戚韶
朝代：明
体裁：七言律诗

人情汹汹语浮嚣，腹里千愁岂易消。战舰未收河朔贼，居民虚断灞西桥。天须向曙星初灭，树未经秋叶已飘。不似十年前意况，青楼明月唤吹箫。
江夜
作者：戴䲀
朝代：明
体裁：五言律诗

海甸悲笳切，愁仍倚柁楼。沙清悬月白，崖合涌江流。客泪鱼龙夕，边尘鸿雁秋。如逢采莲者，悽恻荡虚舟。
玉台观次蔡白石韵
作者：戴䲀
朝代：明
体裁：五言律诗

赤日五云外，危楼四望晴。石门通虎豹，崖寺剥丹青。芒砀黄河伏，昆崙北极横。上方钟磬发，车马下平明。
三月三日同社修禊东湖
作者：戴九玄
朝代：明
体裁：四言诗

暮春其柔，元已维朝。招我友朋，薄言临流。兰敷其英，柳滋其条。川鸟群飞，渊鳞载浮。服我春服，汎彼轻舟。群动咸熙，于焉遨游。
十三夜张元逸招同上庆先生胡实美士吉二儿看月分得携字
作者：戴九玄
朝代：明
体裁：五言律诗

露下月凄凄，风林惊鸟栖。赋诗长过从，沽酒即招携。戍角三更怨，城砧万户啼。清光何处好，却在曲阑西。
峡山寺
作者：戴云
朝代：明

龀年探访二翰轻，攀磴何妨皓首行。峡坼云霾天地别，梦回江渚鸥鹭情。留题谁拟无名氏，世事同归一局枰。遥指茅庐二三里，醉还犹忆听春莺。
登棚墟岭
作者：戴兴世
朝代：明
体裁：古风

峻岭不可极，窄步难为前。数里盘松萝，百折愁攀援。蹈险力巳疲，获奇心自偏。双鞋乱云脚，满眼生高烟。苍崖挂残雨，红壁飞鸣泉。石堕不到地，峰攒尽划天。明河向下转，帝语从空传。□魅白日出，山夔当道眠。杳杳闻吹笙，冀得逢游仙。下岭发长啸，两腋风翩翩。拂衣坐白石，松䬞起昼寒。
丁丑道中闻鹧鸪
作者：戴冠
朝代：明
体裁：古风

鹧鸪新啼啼且急，草根露重声如塞。昔闻尔名未相识，今闻尔啼长叹息。试问哥哥行不得，何用一身生两翼。罗浮遥遥云似墨，山高水深道多棘。鹧鸪鹧鸪，为尔泪沾臆。
写扇头
作者：戴冠
朝代：明
体裁：七言绝句

野老骑驴何处回，柴门日暮背江开。小窗春尽绿阴满，云黑不知山雨来。
南夏
作者：戴冠
朝代：明
体裁：五言律诗

不作炎州客，那知宇宙偏。日车淹北户，火树烁南天。气溽乘宵雨，云蒸挟暮烟。波斯夸白巘，出入不曾捐。
南夏
作者：戴冠
朝代：明

不作炎州客，那知宇宙偏。日车淹北户，火树烁南天。气溽乘宵雨，云蒸挟暮烟。波斯夸白，出入不曾捐。
向夕
作者：戴冠
朝代：明
体裁：五言律诗

落日去遥岑，孤村暝欲侵。犁锄归别坂，烟火散前林。羁鸟惊风起，幽花入夕深。时来须向晦，吾亦闭门吟。
和唐愚士会稽怀古诗三首 其一 铸浦次韵
作者：戴冠
朝代：明

耶溪不须深，产铜当自名。堇山不须高，产锡当自灵。上有云雾合，下有蛟龙争。昔人此铸剑，分明载图经。六丁互烹炼，百妖失依凭。汀蒲露纤锷，猎猎刚风生。渚莲挺长铗，濯濯垂朱英。尚疑雌雄合，时觉波涛惊。秋霜生杀气，秋波湛虚清。星斗忽在地，光芒射浮萍。佩之临四夷，惊落旄头星。请之斩邪佞，伊谁敢纵横。但恨无张华，穷渊夜冥冥。
和唐愚士会稽怀古诗三首 其三 沃州山次韵
作者：戴冠
朝代：明

我从天姥游，层云荡胸臆。遥见海上山，天际青历历。俯视崖下松，一一骈拇直。飞鸢凌长风，欲度忧折翼。洞黑不敢前，恐有蛟龙匿。霞明石室丹，泉挂水帘白。兹游足奇观，此见太古色。初疑补天余，炼成五色质。又疑天柱折，遗此数千尺。倚空何崔嵬，卓地亦奇特。昔贤隐兹山，至今人爱惜。辽辽千载下，隐者何寂寂。山川固依然，世变良可恻。
和唐愚士会稽怀古诗三首 其二 严子陵墓次韵
作者：戴冠
朝代：明

君臣垂令名，千载不偶然。先生固尚志，光武亦下贤。斯人化去久，惟有丘陇存。髑髅已成泥，清风播椒兰。先生汉之龙，当与造化旋。胡为抱明珠，终身堕深渊。云台空自高，视之若轻烟。归耕富春山，高卧无迍邅。服我羔羊裘，还君鵔鸃冠。脱去金笼头，不受牧者鞭。滩水清见石，客星长在天。
和唐愚士会稽怀古诗三首·铸浦次韵
作者：戴冠
朝代：明

耶溪不须深，产铜当自名。堇山不须高，产锡当自灵。上有云雾合，下有蛟龙争。昔人此铸剑，分明载图经。六丁互烹炼，百妖失依凭。汀蒲露纤锷，猎猎刚风生。渚莲挺长铗，濯濯垂朱英。尚疑雌雄合，时觉波涛惊。秋霜生杀气，秋波湛虚清。星斗忽在地，光芒射浮萍。佩之临四夷，惊落旄头星。请之斩邪佞，伊谁敢纵横。但恨无张华，穷渊夜冥冥。君臣垂令名，千载不偶然。先生固尚志，光武亦下贤。斯人化去久，惟有丘陇存。髑髅已成泥，清风播椒兰。先生汉之龙，当与造化旋。胡为抱明珠，终身堕深渊。云台空自高，视之若轻烟。归耕富春山，高卧无迍邅。服我羔羊裘，还君鵔鸃冠。脱去金笼头，不受牧者鞭。滩水清见石，客星长在天。我从天姥游，层云荡胸臆。遥见海上山，天际青历历。俯视崖下松，一一骈拇直。飞鸢凌长风，欲度忧折翼。洞黑不敢前，恐有蛟龙匿。霞明石室丹，泉挂水帘白。兹游足奇观，此见太古色。初疑补天余，炼成五色质。又疑天柱折，遗此数千尺。倚空何崔嵬，卓地亦奇特。昔贤隐兹山，至今人爱惜。辽辽千载下，隐者何寂寂。山川固依然，世变良可恻。
城南晚晀
作者：戴冠
朝代：明
体裁：六言诗

淡月朦胧树杪，孤云漂泊天涯。怅望王孙不见，城头过尽寒鸦。
女萝篇
作者：戴冠
朝代：明
体裁：四言诗

瞻彼女萝，托身乔木。朝兮烟绾，夕兮云矗。袅袅千尺，下引深谷。斧不可施，斤不可斸。岂无桃李，怀此幽独。相依万年，惟日不足。愧彼兔丝，蔓于春绿。不慎所从，其能有淑。
思归
作者：戴冠
朝代：明
体裁：古风

回首青山白，极目黄河黑。烟水自迷茫，云峰空屴崱。游子何日归，羁此燕山北。孤灯五夜风，陋户十年月。道路阻且长，梦魂忘楚越。秋雁去还来，岁岁他乡客。
早发顺承门外
作者：戴冠
朝代：明
体裁：四言诗

车人听鸡，起整戎索，轳轳辘辘。言出京都，三星在天，明月未落。霜风徐来，客子衣薄。
明月曲
作者：戴冠
朝代：明
体裁：乐府曲辞

明月入我帷，徘徊不能语。腹中生车轮，鸡鸣向何处。
春日湖上
作者：戴冠
朝代：明
体裁：七言律诗

匹马春风湖上来，湖中新水碧如苔。柳条弄日遥堪恨，鸥鸟衔鱼近不猜。入浦渐多闲岛屿，抱江无数好楼台。楚州自古称雄镇，此日游观亦壮哉。
晓发
作者：戴冠
朝代：明
体裁：古风

村鸡啼喔喔，取火照行李。隔篱谢主人，出门渡溪水。岂不爱山林，那复入城市。仰观罗浮岭，白云犹未起。
晚坐
作者：戴冠
朝代：明
体裁：五言律诗

客居少从事，晚坐共虚亭。月转江城白，风回竹屿青。深栖宜倦鸟，乱点恣流萤。落尽阶前叶，天机无处停。
汝言既归举酒酹菊席上作
作者：戴冠
朝代：明
体裁：七言律诗

去年今日客东京，今日燕山岁又更。佳节两经皆负菊，久游随处是浮萍。一秋怀远雁将尽，薄暮登高云忽生。醉后不须便归去，多情况复有张衡。
游胡少尹竹墅
作者：戴冠
朝代：明
体裁：七言律诗

十里江风吹竹林，万竿拂日座阴阴。主人不惜玉壶浅，客子翻疑金谷深。白昼水边閒系马，清秋花底下鸣禽。山翁醉后且归去，明日杖藜还复寻。
游西山寺
作者：戴冠
朝代：明
体裁：五言律诗

莫恨兹游晚，秋高兴更清。云深山寺远，水落野桥横。路入湖心去，僧来谷口迎。仆夫携酒至，下马忽闻莺。
登张举之书楼
作者：戴冠
朝代：明
体裁：五言律诗

楼促高城起，登临送目新。三年为客地，万里故园春。江树迷归鸟，山花拥战尘。莫令王粲在，此际更伤神。
秋兴
作者：戴冠
朝代：明
体裁：七言律诗

山中白酒今正熟，复有黄鸡啄黍肥。瘦马萧萧时出郭，凉风淅淅故吹衣。即看败柳惊秋色，忽见残鸦送夕晖。野老淹留共酩酊，相将白鹭亦忘机。
立秋雨
作者：戴冠
朝代：明
体裁：古风

终夏无善睡，入秋眠始安。高云散疏雨，短榻生微寒。炎凉一瞬目，造化如转丸。感此复不寐，中夜兴长欢。
竞渡曲
作者：戴冠
朝代：明
体裁：古风

五月五日楚江晴，菖蒲叶绿江水清。楚人乘舟荡双桨，鸣金椎鼓鱼龙惊。屈原死去不复作，魂兮千古何萧索。年年空向江中招，薄暮归来风浪恶。君不见去年今日海子头，花帆锦缆黄龙舟。中流不戒成仓卒，万岁君王却悔游。
访陈邦器不值寄之
作者：戴冠
朝代：明
体裁：古风

朝出江东门，暮出江东门。美人弃我去，望望江色昏。君行向何许？君家在江渚。我心逐江水，见君不能语。
赠甘惠州
作者：戴冠
朝代：明
体裁：七言绝句

四百云峰面面开，使君花底放衙回。人生岂必二千石，只看罗浮也合来。
辛巳七月一日登楼
作者：戴冠
朝代：明
体裁：五言律诗

落日苍梧远，孤臣独倚楼。云山空洒泪，江海岂容愁。属国归无日，文园病未休。不堪南极外，风送九天秋。
送彭仁卿
作者：戴冠
朝代：明
体裁：古风

海风万里吹丹崖，洪涛夜蹴天门开。大鸟翻飞九天外，天吴紫凤纷相回。送君行兮聊徘徊，我有短歌君莫催。翠龙之驾犹未回，紫宫玉殿生香埃。千官饱饭坐云台，万眼正望羲和来。我病南荒归不得，送君空洒心头血。袖中岂无谏猎书，几回北望云霄客。君过金陵见圣人，好将此意披龙鳞。何时下诏罢南巡，臣死南荒不敢嗔。
送湛少防入京集杜句
作者：戴冠
朝代：明
体裁：五言绝句

之子方杰立，汝翁屮明光。文章开窍奥，达者得升堂。
途中寄王定远
作者：戴冠
朝代：明
体裁：五言绝句

去去别淮浦，行行到江乡。渐觉故人少，空愁前路长。
题姚少师画竹即次其韵
作者：戴冠
朝代：明
体裁：七言绝句

北地风高卷塞云，惊沙吹起雁成群。客边偶写龙孙谱，忘却江南有此君。
马当山
作者：戴凤翔
朝代：明
体裁：七言律诗

一棹经秋万里清，马当如峡浪花平。峰危渐觉家山异，石险常教鹭宿惊。且愧簿书将入政，谁怜萍梗度浮生。浔阳矫首楼台近，暂慰悠悠行路情。
赠乐圃
作者：戴华
朝代：明

三径逍遥总一家，还将僮仆事桑麻。林边静坐听啼鸟，树底閒谈舞宿鸦。遣兴耽欢秋后菊，忘怀却是社前茶。回头翻笑劳劳者，奔竞红尘强自誇。
赠竹堂
作者：戴华
朝代：明

盘石安居足与邻，岁寒清趣子猷心。化龙头角云霄耸，巢凤枝梢雨露深。拂座凉飙轻荡翠，入帘晴影乱筛金。惠连情义临樽酒，叙座从容道古今。
别郑谷
作者：戴叔伦
朝代：明
体裁：七言绝句

朝阳斋前桃李树，手栽清荫接比邻。明年此地看花发，愁向东风忆故人。
寄万德躬故居
作者：戴叔伦
朝代：明
体裁：七言律诗

日暮山风吹女萝，故人舟楫定如何。吕仙祠下寒砧急，帝子阁前秋水多。闽海风尘鸣戍鼓，江湖烟雨暗渔蓑。何时醉把黄花酒，听尔南征长短歌。
寄旷伯逵二首·其一
作者：戴叔伦
朝代：明
体裁：七言律诗

谢相园西石径斜，知君习隐暂为家。有时出郭行芳草，长日临池看落花。春去能忘诗共赋，客来应是酒频赊。五年不见西山色，怅望浮云隐落霞。
题友人山居
作者：戴叔伦
朝代：明
体裁：七言绝句

四郭青山处处同，客怀无计答秋风。数家茅屋清溪上，千树蝉声落日中。
缺题
作者：戴君恩
朝代：明

芳丛晔晔殿秋光，娇倚西风学道妆。一自义熙人去后，冷烟疏雨几重阳。
贺吴月庭新筑隐居
作者：戴囧
朝代：明

和平桥北草湖东，我子携家乐此中。讲道堂前环俊选，弹琴月下出鱼龙。水苗自种滋朝雨，径竹閒栽待晚风。君子由来耕且读，月庭千载仰高踪。
滕县
作者：戴士完
朝代：明
体裁：五言律诗

小国名犹古，西风井邑寒。雾吞残雉白，枫染数枝丹。鸟倦飞还急，人劳梦未安。贤君重民事，桑土喜长乾。
九鲤湖
作者：戴大宾
朝代：明
体裁：五言绝句

云霞竞相逐，水天同一色。何处有瑶花，湖空秋月白。
一秋无舍弟手书
作者：戴奎
朝代：明
体裁：七言绝句

老怀多藉得书宽，几度挑灯入夜看。想为眵昏怜病目，一秋无字报平安。
与赵思晏赋来青楼虽作而不与
作者：戴奎
朝代：明
体裁：古风

存耕道人过我游，不减雪中乘兴舟。浮云世事口不挂，语语索赋来青楼。楼中之人奇且伟，肯使馀生在泥滓。春风石上鼓瑶琴，夜雨灯前列图史。有时凭高一撚髭，汀烟沙鸟皆吾诗。钩帘晓挂抟桑影，钓丝晴罥珊瑚枝。方壶蓬岛谁解识，雾散云开翠如织。山势疑将度海来，岚光屡见排檐入。问谁于此赋诗频，哦松大笔尤清新。石门老翁扳桂手，湖山处士吟梅人。嗟予卧疴笔研废，欲作歌诗动经岁。神游意想一语无，几回虚作凭栏势。吾闻仙人好楼居，时能御风游六虚。尔今凡骨倘未换，大药好乞刀圭馀。不然买鱼仍酿术，楼头日与宾朋集。坐令青眼客长来，不独来青见山色。
临安道中别弟文美
作者：戴奎
朝代：明

拂袖归来我最先，相期耕钓在馀年。无端遇著东风恶，吹上长淮逐客船。三淮浪急大江回，几处惊如滟滪堆。我正思家行欲到，汝今那更别家来。酒尽沙头泪满裾，临当别去更踌躇。都忘我为儒冠误，更嘱还家课子书。
临安道中别弟文美·其一
作者：戴奎
朝代：明
体裁：七言绝句

拂袖归来我最先，相期耕钓在馀年。无端遇著东风恶，吹上长淮逐客船。
临安道中别弟文美·其三
作者：戴奎
朝代：明
体裁：七言绝句

酒尽沙头泪满裾，临当别去更踌躇。都忘我为儒冠误，更嘱还家课子书。
临安道中别弟文美·其二
作者：戴奎
朝代：明
体裁：七言绝句

三淮浪急大江回，几处惊如滟滪堆。我正思家行欲到，汝今那更别家来。
别弟文益往蜀省按察佥事文信
作者：戴奎
朝代：明
体裁：古风

我家迁居自闽土，传世于今十有五。源源始从五季来，子姓咸知立门户。儒贤术业每升堂，云路登跻亦联武。石屏先生曾叔祖，锦绣轮囷作肝腑。平生踪迹半江湖，只把文章傲圭组。汝昔严君嗣冠裳，金台之上长翱翔。雄篇大字照玉署，诗名远播流钱塘。迩来书声虽比屋，愧我弟兄俱碌碌。行看庭砌长芝兰，秪见苍藤倚乔木。惟君伯氏振海东，云梦八九吞其胸。春秋奥义尽剖劂，五传同异工磨砻。射策丹墀始擢桂，拜官乌府俄乘骢。去年承恩入西蜀，黄麻紫诰相追逐。岂惟持斧慑凶邪，要使褰帷问民俗。汝今为弟能念兄，万里行色何㷀㷀。瞿塘无复向时险，剑阁试览前贤铭。成都鱼肥酒正美，一奏埙篪可胜喜。世间之乐此最真，白璧黄金何足拟。当时胜迹纷在目，想见追游日不足。浣花杜老或同吟，市肆君平时就卜。武侯勋业谁可继，古柏森森见祠屋。
又送文益兼怀文信文善
作者：戴奎
朝代：明
体裁：古风

天寒冀北野，草黄骐骥空。风吹鸿雁断，相失云万重。人生笃天伦，所愿出处同。一朝异南北，惆怅成飞蓬。君不见杨家椿津义让敦，千古共称贤弟昆。又不见淮南俗夫良可鄙，尺布之谣污人耳。尔今为弟孝友闻，眼中清白贤愚分。思兄不惮万里远，世间骨肉徒纷纷。陈尔殽，酌尔醴，取乐何妨舣船待。到时二子即相问，予卧祇今茆屋底。羸躯不解事耕锄，弱子灯窗笑攻苦。时时力疾上高丘，北望长淮泪如雨。
发澄江述事言怀
作者：戴奎
朝代：明
体裁：古风

忆昔归隐东海头，矢心不逐群儿游。结屋空山卧深雪，篝灯永夜吟清秋。如此栖迟踰半纪，自甘疏粝馀无求。长竿或从严濑钓，短笔肯效班生投。海国纷纷擅豪右，五花骢马千金裘。一朝城邑化焦土，肉食竟为何人谋。荣悴由来易反手，诸君尚喜能包羞。州司惜无泾渭辨，迁逐乃欲穷岩幽。謇予贫病亦在遣，矫首上诉嗟何由。陶令徒知解印早，钟仪奈作南冠囚。呼天呼人两无及，反躬祗益思愆尤。唐君新作吾州守，温词直欲纾人忧。为言今日百政举，诏书每为徵贤优。筑台行从郭隗始，借箸欲藉张良筹。楩楠匠石安肯弃，参苓药笼终俱收。浮梁侧畔舣船待，奋志好去无夷犹。闻言错愕惟掉首，智愚今古宁同流。吞声不发出城去，澄江万顷寒悠悠。缁尘上衣日黤黮，飞雨洒面风飕飕。回头却语二三子，故林为爱藏书楼。趋朝乞身幸见许，便拟散发归丹丘。
夜宿水馆
作者：戴奎
朝代：明
体裁：七言绝句

惊雁相呼秋满江，小轩临水似艂艭。夜阑不寐思兄弟，风叶萧萧正打窗。
寄衣无便
作者：戴奎
朝代：明
体裁：七言绝句

秋风昨夜振庭柯，欲寄衣裘无便过。料汝羁愁如落叶，萧骚偏逐晚风多。
尝稻有怀舍弟
作者：戴奎
朝代：明

晓起西风忽到门，剩炊香雪满瓷盆。怀人独向尝新处，含哺移时不忍吞。几欲因书寄土宜，溪云山霭不堪持。力田未足输官府，念尔徒搔两鬓丝。
尝稻有怀舍弟·其一
作者：戴奎
朝代：明
体裁：七言绝句

晓起西风忽到门，剩炊香雪满瓷盆。怀人独向尝新处，含哺移时不忍吞。
尝稻有怀舍弟·其二
作者：戴奎
朝代：明
体裁：七言绝句

几欲因书寄土宜，溪云山霭不堪持。力田未足输官府，念尔徒搔两鬓丝。
应朋来临别索题存耕旧隐图
作者：戴奎
朝代：明
体裁：古风

忆昔百丈岩前游，泊船去登湖上楼。天清野旷一凝望，锦屏森列当前头。中见苍厓拔地起，绝怜嘉木连云稠。䆗窱回溪出僧宇，参差危壑生悬流。人言此地倘归隐，布衣便欲轻公侯。茆屋春深薜荔长，石栏路绕丛篁幽。长镵茯苓静可斸，空林柿叶寒仍收。回头世事忽如猬，廿年误向红尘里。不知何日继追寻，每忆此山劳梦寐。应君示我新画图，开卷中堂起烟雾。摩挲浓墨思旧经，却似登楼看山处。君谓松根即故庐，一榻左右俱图书。沙田水足牛力壮，归耕试论今何如。
次台城寄故园
作者：戴奎
朝代：明
体裁：七言绝句

城南墟里旧盘旋，此日相看倍黯然。寄语门前五杨柳，好留春色迟归田。
留别胡叔辉先生
作者：戴奎
朝代：明
体裁：古风

千山起伏如海涛，中有万八千丈天台高。故人结屋隐其下，老气直与山色争摩霄。平生不慕青紫拾，放浪每逐真仙遨。歌诗有时落城府，锵然遗响如鸣韶。嗟予远道廿载久，羊肠九曲跻扳劳。石梁回望不可蹑，思君几度心摇摇。前年归耕计始遂，石田荼堇甘耘薅。望君道里尚三百，聚首未得相招邀。海隅诏令一朝布，憧憧去蹋三吴路。趋召初闻只贵豪，窜逐旋知及寒素。人言圭组荣，我叹儒冠误。亲知日去眼，何期与君遇。皓发同惊乱后看，青眼还如向时顾。长须长须君一呼，倒囊赠我千金蚨。金陵春色几万斛，到时莫惜频频沽。感玆厚意心转恧，但愿君今事耕凿。后来孙子知读书，勿慕前贤学干禄。
秋夜有怀
作者：戴奎
朝代：明
体裁：七言绝句

欲凭诗句寄秋风，吟到宵分蜜炬终。月色如银庭树冷，一丝和露堕青虫。
秋夜述怀
作者：戴奎
朝代：明

霜气横秋万木彫，月棂风牖夜萧萧。在家无限悲秋思，况尔别家千里遥。欲凭诗句寄西风，吟到宵深语未工。月色如银庭树冷，一丝和露坠青虫。
秋夜述怀·其一
作者：戴奎
朝代：明
体裁：七言绝句

霜气横秋万木彫，月棂风牖夜萧萧。在家无限悲秋思，况尔别家千里遥。
秋夜述怀·其二
作者：戴奎
朝代：明
体裁：七言绝句

欲凭诗句寄西风，吟到宵深语未工。月色如银庭树冷，一丝和露坠青虫。
立秋夜泾川馆中杂兴兼怀舍弟
作者：戴奎
朝代：明
体裁：七言绝句

薄暮西风生树头，坐看凉气近人浮。一年今日才过半，梧叶萧萧已厌秋。
舍侄元明书来致当道荐拔意诗以答之
作者：戴奎
朝代：明
体裁：七言律诗

郡国衣冠此日新，老怀深念竹林人。客边风雨十年梦，醉后乾坤万里春。云路尚淹麟阁远，秋天空荐鹗书频。不痴济叔劳推赏，奈恋烟波理钓缗。
赋竹坡
作者：戴奎
朝代：明
体裁：古风

旁邻异花多绕屋，慢紫妖红眩人目。如渑美酒花下倾，歌舞朝朝看不足。君家美竹缘坡生，萧森却似筼筜谷。骚人墨客争款门，好事日题诗一束。山阴高致世讵知，旁邻举手休揶揄。颠风恶雨一夕至，芳菲狼籍成嗟吁。此君节操祗自如，雪霜纵遇那能欺。幅巾藜丈久可傍，笔床茶灶长相随。我记扁舟昔相过，醉向沙头竹根卧。君时宦游闽海间，竟日孤吟复谁和。今同远客心欲摧，旧径芜没何时开。春雨遥知子孙长，秋风不报平安来。山堂忽闻诏许归，满引竹叶歌竹枝。到家截取一二管，请君持献伶伦吹，九苞彩凤当来仪。
赋西村耕隐
作者：戴奎
朝代：明
体裁：古风

斯人好文仍好奇，酒酣索赋西村诗。解衣为君挥翰日，束书正我朝京时。吁嗟二人本同里，羃羃馀阴接桑梓。几乘蜡屐蹋春泥，亦棹兰舟泛秋水。君家实住小屿西，山田日日催耕犁。草庐年来卧不住，致身却向黄金台。当时青紫能拾取，清梦只今成栩栩。故国遥遮天姥云，谪居同听长淮雨。凤诏新从天上传，君应早晚能归田。种柳重寻元亮宅，说稼好诵坡翁篇。锦囊多诗总如玉，更有遗金买黄犊。扣角无为长夜歌，挂书莫向旁人读。予知有计不自谋，砚田禾黍无时收。何得西村一相遇，烂醉白酒黄鸡秋。
赠别乡友陈继善王宗儒及表兄王友谅同赴京议礼
作者：戴奎
朝代：明
体裁：古风

蛰雷初动连月阴，临安客舍春草深。披衣起踞木榻坐，竟日倒掩柴门吟。谁能载酒问奇字，敢拟乘兴来山阴。诸君扣门忽剥啄，何异空谷跫然音。嗟予托交旧不薄，异县相看客怀恶。羁离虽幸一身存，问答不知双泪落。世间几度卜非熊，兵后何人怜屈蠖。耕锄有梦空涉春，奖勉多君尚如昨。穷檐寂落风雨俱，君来复别将焉如。龙飞九五万物睹，紫泥屡下徵贤书。三千礼乐须制作，奋衣径谒承明庐。人生穷达那自知，君能论列须及时。汉室仍传贾董出，虞廷再睹夔龙趋。书成志得未白首，锦袍相辉印悬肘。此时题字倘相投，我也沧浪一渔叟。
迁逐甫还次韵答舍弟文信
作者：戴奎
朝代：明

万里舆图新入贡，一时遗老复迁官。祗缘旧国轻周鼎，徒使仙人泣汉盘。斤斧未容遗朴樕，阶庭谁见长芝兰。野夫独幸归耕早，只恐乡关路转难。旧事纷纭成昔梦，馀生窜逐误微官。一年道路危三峡，几度歌吟历五盘。甄别有恩垂藻鉴，芬芳无德播椒兰。逢人但说生还喜，莫问从前事急难。
迁逐甫还次韵答舍弟文信·其一
作者：戴奎
朝代：明
体裁：七言律诗

万里舆图新入贡，一时遗老复迁官。祗缘旧国轻周鼎，徒使仙人泣汉盘。斤斧未容遗朴樕，阶庭谁见长芝兰。野夫独幸归耕早，只恐乡关路转难。
迁逐甫还次韵答舍弟文信·其二
作者：戴奎
朝代：明
体裁：七言律诗

旧事纷纭成昔梦，馀生窜逐误微官。一年道路危三峡，几度歌吟历五盘。甄别有恩垂藻鉴，芬芳无德播椒兰。逢人但说生还喜，莫问从前事急难。
送别陈嘉惠
作者：戴奎
朝代：明
体裁：古风

我记昔游章贡台，台前二水相盘回。登临适与形胜会，放傲却使群公猜。惟君倾盖即相厚，结交便拟如陈雷。江上时同夜月棹，花前几共春风杯。移船一向豫章泊，风物萧疏叹非昨。络纬愁连孺子亭，梧桐秋满滕王阁。同游岂无三数公，总为异乡怜寂莫。君时唱和诗最多，错落骊珠千百索。江城十月霜叶飞，君先别我趋庭闱。临岐赠言曾未几，束书我亦东吴归。始信天涯俱是客，客路闻言转悽恻。瑶琴古调且须弹，官柳长条折何益。
闻有汴京之行留别寿幕吴仲素
作者：戴奎
朝代：明
体裁：古风

长淮南北知几州，寿阳还在淮西头。昔年此郡屡反覆，秪怜淮水惟东流。版图一朝归上国，亟为遗民救颠踣。抡材谁复叹贤劳，入幕况闻优赞画。延陵季子千载名，今君秀拔真后生。平生操履果何似，朱丝弦直冰壶清。江南迁客多如雨，老幼扶携适玆土。间关来就衽席安，慰劳已忘行役苦。就中窜逐谁最贫，石屏孙子林泉人。袖有文章贱如土，眼看甑釜空生尘。秋风一夜振林薄，毛骨萧森叹非昨。千里虽殊骥尾蝇，此身却愧鸡群鹤。扁舟汴水行复溯，肝胆峥嵘向君露。人生离合不可期，青眼何时重相顾。
陈楚宾邀登南阁出示诸公所赋诗索予继和
作者：戴奎
朝代：明
体裁：古风

忆别高堂凡五载，今日重游鬓毛改。长老惊为倒履迎，林园却似留春待。松间旧榻下陈蕃，席上清樽倾北海。是日云销天宇清，大开南阁兴纵横。钩帘晚峰万树出，俯槛晴坞千花明。少长须臾亦星聚，歌吟间作如韶鸣。乃知此地即仙隐，万里何必求蓬瀛。
题潘氏祷雨有感诗卷
作者：戴奎
朝代：明
体裁：古风

连岁浮淮去为客，客里无禾郊无麦。盘飧岂欲待丰登，雨旸犹知望时若。今年故乡旱暵多，我归无麦还无禾。潘君祷龙雨辄应，我闻两脚醉拍船舷歌。嗟哉老夫本渔叟，绿蓑饱卧烟波久。中间出处亦偶然，丰歉于身果何有。于今世途蜀道难，触眼仓廪连云端。倘得年丰租赋足官府，我虽愚者身能安。潘君潘君藉尔力，稼有秋兮农有食。众因颂尔能感神，我亦重君无德色。晓来目送南征鸿，因之为寄双诗筒。姓名到眼不相识，隔邻好问松溪翁。
题钱舜举所画梅花卷
作者：戴奎
朝代：明
体裁：古风

霅溪画师名早传，画梅不作铁盏圈。湖山入梦既潇洒，粉绘落纸尤清妍。巴西故人玉堂老，别去几年音问少。溪云山月不堪持，一枝写寄春风早。想当盘礴欲写时，寓情笔底谁能知。心期不负岁寒意，贞洁要如冰雪姿。到今令人叹奇绝，我亦见之惭蹇拙。从谁交谊重金兰，空慕广平心似铁。
题钱舜举所画梅花卷·戴养吾
作者：戴奎
朝代：明
体裁：七言绝句

千古怀人费梦思，殷勤卷赠岁寒枝。钱塘江上花如雪，不耐东风画角吹。
高阳窥园有感
作者：戴奎
朝代：明

橘柚连云手自栽，别来谁复为封培。棘篱缺处秋偏早，时有邻童摘实来。几畦蔬甲一长镵，记得年前草自芟。今日满林荆棘长，令人千里望归帆。
高阳窥园有感·其一
作者：戴奎
朝代：明
体裁：七言绝句

橘柚连云手自栽，别来谁复为封培。棘篱缺处秋偏早，时有邻童摘实来。
高阳窥园有感·其二
作者：戴奎
朝代：明
体裁：七言绝句

几畦蔬甲一长镵，记得年前草自芟。今日满林荆棘长，令人千里望归帆。
桥上
作者：戴安仲
朝代：明
体裁：五言律诗

谁能閒两屐，日访竹桥西。缁社才分偈，奚囊任失题。水生鱼欲上，烟定鸟初栖。却忆东皋路，新荒秋草畦。
寒食
作者：戴岳渶
朝代：明
体裁：七言绝句

枕边一梦到迷楼，惊醒空园杜宇愁。懒见插峰閒冷落，自薰沈水焙箜篌。
老将
作者：戴岳渶
朝代：明
体裁：古风

建功二十时，力能左右射。除地斥千里，跃马阴山碛。满前得意场，岂忧日月窄。平平缚彪手，倏忽皮成腊。定见弃时毫，誇健亦何益。执锄耕枯苗，把钓引石鲫。破柳门前鸦，本是将军宅。危如风折枝，病争蚯蚓额。成事不复论，但卧皋鱼白。收弓并匣刀，雄气犹残脊。开襟见馀痕，肌骨徒自惜。闭目老丘中，鬼惟爱松柏。
得子秀兄避寇消息
作者：戴巏
朝代：明
体裁：五言律诗

问讯东吴使，秋来尚避兵。一身依短剑，数口傍孤城。旅食应无定，归舟未有程。此时正愁绝，天末断鸿鸣。
肃州八景 其一 南山积雪
作者：戴弁
朝代：明

酒泉城外碧云端，万叠芙蓉雪未干。素影欲迷银汉迥，晴光不逐暖风残。气吞沙漠千山远，势压番戎六月寒。公馆日长清似水，几回吟望倚栏杆。
肃州八景 其三 玉关来远
作者：戴弁
朝代：明

圣代文明遍九垓，河山设险玉门开。月明虏使闻鸡度，雪霁番王贡马来。泛泛仙槎浮瀚海，翩翩驿骑上金台。幸逢四海为家日，独坐藩垣愧乏才。
肃州八景 其二 北陌平沙
作者：戴弁
朝代：明

北上高楼接大荒，塞原如掌思茫茫。朔风怒卷黄如雾，夜月轻笼淡似霜。弱水西流青海远，将台南去黑山长。远人遥指斜阳外，蔓草含烟古战场。
肃州八景 其四 嘉峪晴烟
作者：戴弁
朝代：明

烟笼嘉峪碧岧峣，影拂昆仑万里遥。暖气常浮春不老，寒光欲散雪初消。雨收远岫和云湿，风度疏林带雾飘。最是晚来闲望处，夕阳山外锁山腰。
肃州八景·南山积雪
作者：戴弁
朝代：明

酒泉城外碧云端，万叠芙蓉雪未干。素影欲迷银汉迥，晴光不逐暖风残。气吞沙漠千山远，势压番戎六月寒。公馆日长清似水，几回吟望倚栏杆。北上高楼接大荒，塞原如掌思茫茫。朔风怒卷黄如雾，夜月轻笼淡似霜。弱水西流青海远，将台南去黑山长。远人遥指斜阳外，蔓草含烟古战场。圣代文明遍九垓，河山设险玉门开。月明虏使闻鸡度，雪霁番王贡马来。泛泛仙槎浮瀚海，翩翩驿骑上金台。幸逢四海为家日，独坐藩垣愧乏才。烟笼嘉峪碧岧峣，影拂昆仑万里遥。暖气常浮春不老，寒光欲散雪初消。雨收远岫和云湿，风度疏林带雾飘。最是晚来闲望处，夕阳山外锁山腰。
蜀还行送杨莪蒿入都
作者：戴明说
朝代：明
体裁：古风

杨子长征入蜀时，疏林落叶相扶持。杨柳楼头不忍望，归来未厌春风迟。自古人歌蜀道难，壮士未老头胪寒。夜火山黑虎睛烁，朝槎瀑跌蛟风攒。纡曲秦蜀多古路，兴亡苍苍横薄暮。霓云低哭玉环坟，霹雳不死青牛树。五丁妄凿天钩连，粪金梦醒贪人悟。汉川城中有拜台，定军山下生蒿莱。逐鹿鼎分今已矣，钓鳌恢网胡为哉。缚鸡小儿撑地轴，逝骓错莫拔山哀。羽扇巾帼两不来，北风吹之成尘灰。太白雪霰飞鸟绝，锦江花草垂苔莓。山川不可极，去日将复回。孤马玄黄，夕阳淡颓。生人到此，安能对之久徘徊。自怜生理哀乐煎，与君且酌长鲸川。燕市珠美如花，劝君珍坠珊瑚鞭。典貂裘，换麟脯。五侯门峻登龙苦，君行何处友钟鼓。
西沽
作者：戴明说
朝代：明
体裁：五言律诗

长风摇海气，日在大河西。诗老惊驼背，途穷妒雁泥。柳营村牧避，桃口晓沙迷。谁寄文房梦，河间认旧溪。
送杨莪蒿入蜀
作者：戴明说
朝代：明
体裁：七言绝句

剑倚峨眉霜鬓寒，孤臣五夜独攀鞍。岘山剩有江湖泪，别过羊公仔细看。
青县
作者：戴明说
朝代：明
体裁：五言律诗

畿邦初占地，朝议又兴屯。谁引河边骨，来依楼上魂。畏兵穿小户，避赋去颓垣。舅氏今垂老，荒尊到古原。
题王西樵年丈小像
作者：戴明说
朝代：明
体裁：五言律诗

鹿砦今将问，能封草径无。岳摇惊句老，月定爱禅枯。尔我千秋外，曹刘一代孤。平山遗落照，莫误洗桐图。
深秋山居
作者：戴景明
朝代：明
体裁：五言律诗

莓藓深层岫，松杉漾北淙。清宵唯鹤唳，尽日少人逢。倚槛三秋老，摊书万事慵。夜分鱼鸟静，明月半东峰。
中秋宝月台宴集萧大来诸子载妓至
作者：戴柱
朝代：明

浴月澄湖镜，山容绣壁开。露华盈手赠，桃叶渡江来。绿战岚飞槛，红酣光堕杯。岩云依黛媚，一任玉山颓。
乐昌江山
作者：戴柱
朝代：明

鸟啼花老旅魂销，楚水巫峰入望遥。雨过江流添几尺，白云一带锁山腰。
奉呈南大宗伯李公
作者：戴柱
朝代：明

南北承恩宠并隆，明堂三礼属宗工。鸣珂声动夔龙上，染翰名高琬琰中。东观藏书称武库，西山副墨见文雄。来逢开阁招贤日，浪迹应无叹转蓬。
客有送予从白门游浙次韵奉别
作者：戴柱
朝代：明

白门游欲倦，浙水路犹赊。客思三秋别，孤帆八月槎。剑分怜出匣，裘敝笑还家。迟尔当春浪，相看桃李花。
沥湖泛荷
作者：戴柱
朝代：明

淡日媚湖烟，秋容瘦碧天。乍迷岩翠绿，空湿水衣鲜。香雨流红蕊，痴云濯锦川。飘然一叶舸，太乙可谁仙。
游烂柯山宿莲圣庵在羚峡中
作者：戴柱
朝代：明

烟际层峦知几深，棋声隐隐落瑶林。浴云石溅流偏冷，蒸日峰焦翠欲沉。步怯欹崖幽未测，杖拖绝巘杳难寻。夜从野宿分僧榻，梦入游仙倚碧岑。
胡日从招陈谢二子同集移酌望湖亭
作者：戴柱
朝代：明

结宇近云林，幽篁一径深。相逢文酒约，来对碧山岑。浓树笼疏阁，清流涨绿阴。泠然会心赏，若为奏虞琴。
题肤功雅奏图
作者：戴柱
朝代：明

欲向东山卧未能，徵书络绎下神京。威行雁塞风烟净，传拥龙旗组练明。献纳不忘山甫衮，安危须仗亚夫营。旧题几遍燕然石，看取重磨好勒铭。
桐川道中
作者：戴栗
朝代：明
体裁：五言律诗

向晚入桐川，迢迢思惘然。尘沙溪口路，烟雨渡头船。野寺明还没，村家断复连。行囊诗卷重，何处息唫肩。
龚孝子歌
作者：戴梧
朝代：明
体裁：古风

噫嘻凤山子，读书会天真。励志敦时俗，尚友古之人。古人首孝谊，之子履以身。哀哀念慈母，罔极情何伸。娠我饮以血，诞我死为邻。我在孩提时，出入腹我频。虑我读书惰，熊丸苦且辛。我行恐归迟，手线密密纫。中途失我父，寡守三十春。拮据理家计，冰檗啮清贫。备尝酸苦味，皤然头发星。苍天忽降割，一病入穸窀。之子告几死，骨立誓邅迍。结庐依墓左，事死如事生。不辞风共雨，不间昏与晨。跪拜膝骨穿，负土肩皮皴。春来何迢迢，杜鹃叫明月。之子闻之惨，呜咽曳号声。祝融驱炎吟，赤日飞火轮。之子心益热，血泚淋如倾。秋鸿度长空，之子魂梦惊。伤哉肺肠破，形骸悼伶仃。河山推寒雪，白杨罩彤云。之子泪眼枯，风刀割棱棱。噫嘻之子苦，所重在彝伦。优游随俯仰，不忝天地生。天爵既云贵，人爵奚足论。回视风尘客，声价孰重轻。况今圣天子，海内以孝称。民物安以阜，中外拜升平。之子以孝著，心为之干旌。伫看凤诏来，车马辉佳城。上启皇天眷，下慰九泉灵。煌煌照青史，千载仰休名。
春江待渡应制
作者：戴次胄
朝代：明
体裁：七言绝句

绿杨芳草马频嘶，担重奚奴举步迟。小艇不来春水急，沙头独立已多时。
咏春
作者：戴浩
朝代：明

九十春光似酒浓，隔帘香暖小桃红。杖藜缓步寻芳草，閒逐黄鹂过水东。
咏秋
作者：戴浩
朝代：明

西风满路桂花香，吹彻天街似水凉。独坐南窗读周易，半轮明月照空梁。
春晓闻莺
作者：戴浩
朝代：明

东风微度栗留声，羌笛轻调百啭清。唤起春光无觅处，柳堤花坞雾冥冥。
述怀
作者：戴浩
朝代：明

昨日伤风独倚楼，今朝倚槛又悲秋。桃花乍吐蒸霞烂，枫叶随飘逐水流。明日清风惟我得，落霞孤雁向谁收。伫看覆手须臾顷，赢得虚名老白头。
题风烟雪月梅
作者：戴浩
朝代：明

忽睹残花满玉台，恍如鳞甲印苍苔。也知摇落难留处，几度春来取次开。一抹轻烟拨不开，䑃朦淡淡锁妆台。仙肌犹自无颜色，何日添容傅粉腮。六花飘落五花开，两白交辉绝点埃。花神不怕寒侵骨，能占江南百卉魁。一轮明月照长安，万斛珠玑镜里看。莫道我家无好处，一帘清气满阑干。
题风烟雪月梅·其一
作者：戴浩
朝代：明

忽睹残花满玉台，恍如鳞甲印苍苔。也知摇落难留处，几度春来取次开。
题风烟雪月梅·其三
作者：戴浩
朝代：明

六花飘落五花开，两白交辉绝点埃。花神不怕寒侵骨，能占江南百卉魁。
题风烟雪月梅·其二
作者：戴浩
朝代：明

一抹轻烟拨不开，䑃朦淡淡锁妆台。仙肌犹自无颜色，何日添容傅粉腮。
题风烟雪月梅·其四
作者：戴浩
朝代：明

一轮明月照长安，万斛珠玑镜里看。莫道我家无好处，一帘清气满阑干。
山花子·楼瞰
作者：戴澳
朝代：明

楼瞰寒塘古木横。幽禽时对小窗鸣。柳外何人停短棹，理渔罾。旧雨不来门书掩，疏篱新剪竹枝平。茶鼎白沙泉正熟，听松声。
渔家傲·兴济道中
作者：戴澳
朝代：明

袅袅秋风凄卫水，归舟一叶秋风里。短发未梳眠乍起，三十里，快帆亦会归人意。漫说东方饥欲死，白粮连舫趋燕市。三老相逢作吴语，空索米，长安半是侏儒耳。
宿僧院
作者：戴灏
朝代：明
体裁：五言律诗

共宿高僧院，深杯赋茗柯。钟声沉远树，雁影度秋河。近海金风早，安禅白法多。上方今夜月，犹向断桥过。
泉林感兴
作者：戴燝
朝代：明
体裁：古风

言入泗水滨，青山郁林薄。翛然尘外踪，因之荡烦浊。径回山翠深，岩静涧芳落。白玉漱寒流，元珠出冥漠。泠泠太古音，寥寥万象廓。纷吾爱山水，乘兴屡栖托。胜赏惬幽襟，素心临丹壑。寤寐宣圣欢，长缨再三濯。得意不在言，忘怀非外索。无为虚岁华，负此川上乐。
石室歌
作者：戴燝
朝代：明
体裁：古风

伊余本疏诞，夙乏匡时智。屏迹赋閒居，抱痾遗荣利。方慕至人旨，恣意探灵异。巨灵为劈天柱山，山在东南缥缈间。万丈青梯悬晓日，千年丹灶锁元关。中有一片石，垂盖宛成室。元气自沧茫，岩窦多神迹。因之结茅庐，逍遥山之侧。坐啸天风处处飞，行歌云水湾湾碧。有美曹尊生，三山负诗名。弱冠登王涂，明堂振清声。席上挥毫烟雾落，灯前击剑风雷惊。富贵浮云非所欲，大雅何能混尘俗。自许金门暂陆沉，每从玉检穷曛旭。一朝来访神仙令，首向此山策高足。双屐踏破青苔上，上逼鸿濛下坱漭。观海崖边汗漫游，迷樵径里冷然赏。仰天为我石室歌，万壑松涛发幽响。曹夫子，管神君，人生各有志，苍素讵能分。公等努力标青史，我自疏狂卧白云。且携惊人诗句藏石室，此间直与帝座通氤氲。
山楼夜雨
作者：戴王言
朝代：明

松间新雨急，楼外暝烟稀。宿鸟惊林乱，鸣蛩入牖飞。泉添秋涧响，风起夜灯微。爽气油然惬，焚香坐掩扉。
梁幼宁明府以锦葵花诗索和
作者：戴王言
朝代：明

翠著纤条不自持，花魂疑向锦江移。微香暗损梁园雪，艳冶新含卓女姿。愁结晚烟翻带恨，泪垂春雨复多思。芳心未分同飘落，休怨河阳入梦迟。
白云晚望
作者：戴王言
朝代：明

杖藜閒上碧峰头，回首孤城一目收。鸾道有花皆夕照，虹桥无树不烟留。僧归影带前山月，雁落声衔远浦秋。何处暮云栖不住，飞飞犹尚向罗浮。
闻砧
作者：戴王言
朝代：明

凉飙吹永夜，片片落清砧。繁杵霜前扣，哀蛩月下吟。素寒增腕怯，秋冷重愁深。去去边庭苦，宁怜闺阁心。
题萧生书屋
作者：戴王言
朝代：明

此地稀人迹，诛茅古树间。门前流绿水，屋上枕青山。藻思明霞发，幽情芳杜閒。真堪著书处，终日掩松关。
南巡得代和杨侍御韵
作者：戴琏
朝代：明

牂牁按节已经年，赢得新霜点鬓边。忧国壮心仍似旧，感时诗兴不如前。北归敢载殊方物，南望空馀附郭田。最爱冰壶尘不入，娟娟秋月好同妍。
厓门怀古
作者：戴琏
朝代：明

红蓼黄芦两岸秋，当年曾此覆龙舟。旌旗已逐三军尽，玉玺长含万古愁。王气消沉成故国，殿门依旧枕寒流。停桡不用增悲慨，楚庙长陵共一丘。
喜子仪弟由国博迁检讨
作者：戴琏
朝代：明

四门经馆久离群，又喜除音到卯君。珠浦书回人尚远，紫宸朝罢曙初分。西堂有梦生春草，上苑相思隔暮云。莫把青藜虚照夜，木天深处好论文。
夏日同丁守彝诸君游海珠寺分得同字
作者：戴琏
朝代：明

上方楼阁水声中，艳色江花间竹红。禅榻萧条多岁月，断碑零落几春风。半林夕照喧啼鸟，万顷玻璃漾碧空。愧我只今云路系，何时重与一尊同。
新春感怀呈钟惠涂辙
作者：戴琏
朝代：明

白日如流去，青云未有期。无愁全仗酒，多病半因诗。落魄堪谁问，栖迟只自知。故人难握手，时复一相思。
早朝奉天殿
作者：戴琏
朝代：明

银汉熹微玉露浓，长安曙色五更钟。星临凤阁开金殿，月满銮坡映衮龙。宫扇影分闻舜乐，御炉香袅祝尧封。群公拜舞朝天后，环佩成行出九重。
春日病中寄何汉萧亮
作者：戴琏
朝代：明

愁来独卧小窗西，竹坞林深尽日迷。芳草一庭花自落，暖风三径鸟空啼。昌黎宰相书难上，司马都桥柱懒题。同学少年多显达，不妨岩壑老幽栖。
游粤秀山
作者：戴琏
朝代：明

载酒重游负郭山，迢迢荒径石苔斑。茶烟半壁人初到，花雨满林僧未还。朝汉台荒聊徙倚，呼鸾道古更跻攀。不堪回首东风晚，一路松杉响佩环。